Bukedde Online - Abazadde mutunuleko ebweru wa Yunivasite\nEssanyu lyâ€™okuyita ebigezo\nEbikwekweto bigende mu maaso\nKINO kiruma naddala eri omuzadde atadde ensimbi ze ezitagambika mu muyizi ate nâ€™omuyizi ataddemu amaanyi gonna ngâ€™aluubirira okufuna ekifo mu Yunivasite asobole okutuuka mu bulamu obweyagaza mu nsi.\nNAYE nno abayizi nâ€™abazadde temusaanye kuggwaamu maanyi nâ€™okulowooza okuzzaamu aba\nNAYE nno abayizi nâ€™abazadde temusaanye kuggwaamu maanyi nâ€™okulowooza okuzzaamu abaana bano okukola S.6 kubanga eriyo amatendekero amalala mangi agayinza okuyamba omuyizi okweyimirizaawo kabe kasinge asinge nâ€™oyo afunye diguli.\nTUKKIRIZA nti diguli kikulu nnyo era eggwanga likyetaaga abantu abazirina kyokka era tulina okukikkiriza nti ffenna tetuyinza kuba nazo ate era tekitegeeza nti atagirina tayinza kubeera bulungi.\nKINO kye kiseera abantu baffe okumanya nti ekisinga obukulu mu bulamu ye muntu okubaako ekintu kyâ€™ayinza okukola ne yeeyimirizaawo okusinga okunoonya omulimu ogutajja kusobola kumuyimirizaawo ngâ€™avudde mu Yunivasite.\nTUTEEKWA okussaawo enkola eyamba omuyizi okufuna amangu kyâ€™akola ate bwe biba bimutambulidde bulungi yeeyambise ssente zeyeekungâ€™aanyirizza okusobola okweyongerayo mu kusoma bwâ€™aba ayagadde afune ne diguli esooka nâ€™okusingawo.\nOKUKIKOLA tuteekwa okusooka okukyusa obwongo ffe ngâ€™abazadde, abayizi ne Gavumenti eyongere amaanyi mu matendekero aga Tekiniko nâ€™amalala agalinga ago.\nAbavubi b'e Buyiga balaajanidde Amelia abazimbire kaabuyonjo bawone okweyamba mu nsiko


Bukedde Online - Mao atabuse ne Muwanga Kivumbi lwa kumugaana\nMao atabuse ne Muwanga Kivumbi lwa kumugaana\nMaama eyatta abaana be ababiri ayimbuddwa...\nMAO ng'ayogera mu lukung'aana lw'abannamawulire\nPULEZIDENTI wa DP Nobert Mao atabukidde omubaka w’e Butambala mu palamenti Muwanga Kivumbi olw’okumukuba ku nsolobolotto ku by’okwesimba ku bwa Pulezidenti bw’eggwanga n’agamba nti tajja kumuggya ku mulamwa kuba yatandika okubwegwanyiza ng’akyali mu ssomero!\n‘’Nalangirira nti nja kwesimba ku bwa Pulezidenti bw’eggwanga nga nkyali mu siniya yakusatu e Namiryango. Nina ekirooto nti olunaku lumu nja kuba pulezidenti. Nteekwa okufuuka pulezidenti bwe kinaaba tekisobose wakiri nja kufa nga ngezaako’’ Mao bw’ategeezezza bannamawulire mu Kampala.\nKino kiressewo olutalo lw’ebigambo wakati we n’abamu ku bammemba ba DP naddala omubaka w’e Butambala, Muwanga Kivumbi, atakaaanya naye ng’ayagala alekere omubaka Robert Kyagulanyi amanyiddwa nga Bobi Wine ow’ekisinde kya ‘People Power’.\n‘’Okulangirira nti ngenda kwesimba ku bwa Pulezidenti ssi kipya. Nakirangirira dda nga nkyali mu mutiini. Era njagala kwesimbawo mu 2021’’ Mao bwe yakatirizza n’agamba nti abamu ku bamungoola kati be ba DP abaali mu kabinja ka SSuubi mu kulonda kwa 2011\nKyokka yagambye nti wadde ayagala obwa Pulezidenti naye mwetegefu okutuula n’abanaaba batereddwaawo ebibiina ebirala ebivuganya beerondeko omu asinza amaanyi yesimbewo. Kyokka yakkirizza nti DP ne Bobi Wine be bamu kuba famile y’omubaka ono Robert Kyagulanyi ya DP nnyo era nkyenkana DP yeyayola ‘Munnagheto’ ono. N’agamba nti atabula DP ne People Power ye mulabe wa Uganda nnamba emu.\nYagambye nti takiriziganya na bamugaana kulangirira bya kwesimbawo n’ategeeza nti abakikola balinga abagezaako okumugobaganya ku ‘meeza’ y’okuteesa ani asaanidde okukwata bendera y’okuba Pulezidenti wa Uganda\n‘’Endowooza ya Muwanga Kivumbi ya kyalo ky’ewala ennyo eky’e Butambala. Bwongana okulangirira okwesimbawo oba ng’angoba ku meeza y’okutuuka ku kukaanya ku ani aba akwata bendera’’ bwe yagambye.\nNayongera okulumba abalina endowooza eno nti : ‘’Obusiru ssi musango kuba singa gwali musango abantu bangi bandibadde mu makkomera.\nObusiru era tebabuweera musolo. Naye eby’okunvuma n’okunsiiga enziro tebyetaagisa. Ddembe lyange okwesimbawo ku lwange oba ku lw’ekibiina.Ne Bobi Wine naye ddembe lye’’ Mao bwe yagambye.\nN’agamba nti teri ajja kumutiisa . ‘’Banvuma lwa kuba ndi wa maanyi. Lwaki tebavuma Mabiriizi oba Kyalya ng’ate nabo bagenda kwesimbawo. Teri asobola kuyomba na mbwa nfu (ennamu gye batya) n’olwekyo bannumba lwa kuba nina amaanyi. Era teri ajja kuntiisatiisa. Era Muwanga Kivumbi yavudde ku mulamwa olw’okugezaako okuleeta olutalo lw’okunwanyisa olw’endowooza zange’’ Mao bwe yagambye.\nYagambye nti eby’okumusiiga enziro bwe yesimbawo pulezidenti Museveni y’aba amuleese okutabula DP ssi bituufu. Wano we yavudde ate okulangira Pulezidenti Museveni nti atya nnyo akalulu y’ensonga lwaki tayagala kuvuganyizibwa mu kamyufu ka kibiina.\nWabula yamulabudde nti DP egenda kumunyweesa amazzi mu 2021 kuba emuletedde enkumbi bbiri okuli ekabala n’ekoola era ajja kugiwuliramu omusera.\nMu lukung’ana mwalagiddwaamu eyawangudde okulonda kw’abayizi e Makerere Julius Kateregga eyayogeddwaako ng’owa DP era ow’ekisinde kya ‘People Power’.


Bukedde Online - Waliyo eddagala eritta obusajja?\nOMUKAZI bw’aba yanzita obusajja nsobola okufuna eddagala?\nOMUKAZI bw’aba yanzita obusajja nsobola okufuna eddagala? Ye eriyo eddagala eriziyiza omukyala obwenzi? Naasanyuka ng’onzizeemu.\nNze Mbayiwa Miller.\nMwana wange ekisookera ddala abakyala b’edda sigaanyi baayendanga naye nga kiba\nkyama kya maanyi, era nga batuuka n’okuzaala omwami n’akuuma ekyama ekyo nga\ntayagala maka ge kuswala.\nNaye ennaku zino, kyannaku nnyo nti abakyala era n’abaami bakola obwenzi nga\ntebafudde ku maka gaabwe era n’okuswala.\nNga tonnanoonya ddagala lya bwenzi olina okusooka okwebuuza lwaki mukyala wange ayenda oba kiki ekisobola okumuleetera okwenda. Kubanga ennaku zino emikisa gy’omukyala okwenda mingi kubanga abasinga abalowooza nti tekirina buzibu era\nkifuuse kya bulijjo.\nOkusookera ddala ng’olonda omukyala twala obudde ng’onoonya era nga weetegereza. Ennaku zino abakyala bangi bayingira obufumbo naye nga ddala si bafumbi.\nOkwetegereza kuyamba okumanya oba ddala otwala omukyala nga mufumbi oba otwala musuubuzi. Anti ennaku zino n’obufumbo abamu babutwala nga bulinga obusuubuzi.\nEkirala ennaku zino abakyala abamu batunuulira nnyo ebyenfuna era baagala nnyo ssente. Kati bw’otwala omukyala bwati mu bufumbo manya nti omukisa gw’okwenda munene kubanga ayagala ssente era bwe zibula ewuwo era alina okuzinoonya.\nEkirala, n’abasajja oluusi tebatuukiriza buvunaanyizibwa bwabwe era omukyala\nomwezi bw’alabawo ggaapu alina kwenda afune ky’ayagala.\nMpozzi n’ekirala abakyala ennaku zino bakimanyi nti omusajja alina okumatiza\nomukyala. Kati mu kisenge ebintu nga tebigenda bulungi weesanga ng’omukyala anoonya w’asobola okufuna omuntu amumatiza.\nN’ebirala bingi ebiretera omukyala okwenda. Naye omukyala nga mufumbi ng’alina obugumiikiriza tasobola kwenda kubanga akimanyi nti kiweebuula amakage era\nn’omwami we era nebazadde be.\nObwenzi si bulungi mu maka. Nze sirina ddagala liziyiza mukyala kwenda wabula nkuwa amagezi nti olina okwetegereza omukyala gw’owasa kubanga abamu si bafumbi era obwenzi tebakiraba nga kizibu mu maka. Noolwekyo weegendereze.\nAba West Buganda tulina okuddingâ€™ana - Bp. Makumbi\nMmengo esaana eteese ne Gavt.-Bp. Kaggwa


Bukedde Online - Poliisi y'abaana n'abafumbo esomeseddwa obukodyo okulwanyisa obusambattuko mu maka\nOkulonda kwa ssentebe wa NRM e Mityana kutandikidde...\nSsabasumba asindise bafaaza 8 mu luwummula...\nABASIRIKALE mu kitongole kya Poliisi ekivunaanyizibwa ku nsonga z’amaka n'abaana basomeseddwa ku mateeka agafuga abafumbo ne bakubirizibwa ku kuba abasaale mu kulwanyisa obutabanguko obweyongedde ennyo mu maka ensangi zino.\nBano okuva mu bitundu bya Kampala eby’enjawulo bamaze ennaku 5 ku kitebe kya Munisipaali y’e Nakawa nga babangulwa mu mateeka ag’enjawulo mwebayinza okuyita okutabaganya abafumbo ababa basoowaganye kiyambeko mu kulwanyisa obutabanguko mu maka.\nAkolanga Kamisona avunaanyizibwa ku nsonga z’amaka n’abaana ku kitebe kya Poliisi e Nagguru,Marion Kutusa,mu kusiibula abasirikale abetabye mu musomo guno,yabawadde satifiketi n’abakuutira okukola ennyo okulabanga balwanyisa obutabanguko mu maka mu bitundu byabwe.\nKutusa,yawadde abasirikale amagezi okussawo enkolagana ennungi n’abatuuze mu bitundu eyo gyebali kibayambe okufuna amawulire gabayambe okugonjoola ensonga z’abafumbo nga tezinnaba kusajjuka.\nOno mu ngeri y’emu era akubirizza abasirikale okussa essira ku kulwanyisa omuze gw’abaana abakabasanyizibwa n’abawa amagezi okusomesa abantu okukwatanga abaana baabwe obulungi ku lw’ebiseera bya Uganda ey’omumaaso.


Bukedde Online - Loodi meeya Erias Lukwago alayira June 1\nGavumenti ekomye okuyisa mu Bannakampala amaaso - Lukwago\nOkulayira kwa Loodi Meeya ne bakansala kuy...\nKYADDAAKI ekitongole kya KCCA kirangiridde enteekateeka z’okulayira kwa Loodi Mayor, bakansala abatuula ku City Hall, bameeya ba Munisipaali ettaano ezikola Kampala ne bakansala baabwe.\nOkulayizibwa kw’abakulembeze bonna abatuula mu City Hall kwakubaawo ku Lwokusatu nga June 1, okutandika ku ssaawa 3:00 ez’oku makya mu kibangirizi kya City Hall.\nKu lunaku lwe lumu ku ssaawa 8:00 ez’olweggulo kugenda kubeera kulayira kwa bameeya ba Munisipaali ne ba kansala ng’emikolo gyakubeera ku bitebe by’amagombolola okuli Nakawa, Kampala Central, Lubaga, Makindye ne Kawempe.\nKino kiddiridde akakiiko k’ebyokulonda okulangirira abakulembeze mu Kampala mu Gavumenti ekitongole ekya (Uganda Gazette).\nPeter Kaujju, omwogezi w’ekitongole kya KCCA mu kiwandiiko ekyafulumiziddwa ku Lwokuna yagambye nti enteekateeka zigenda mu maaso okulaba ng’emikolo gy’okulayiza Loodi Meeya, bameeya ku Divizoni, ba kansala bonna kugenda bulungi.\nYagambye nti okumanyisibwa ebisingawo be kikwatako balina okutuukira ofi isi ya Town Clerk wa KCCA.


'Polofeesa Bukenya answazizza , sikyalina...\nEkiwandiiko era kiraga nti mu gya 1990 nga giggwaako Polof. Bukenya yakwana omukazi omulala omugenzi Stella Njuba (muwala wa munnamateeka omugenzi Sam Kalega Njuba) n’amuzaalamu abaana babiri era nti yali yamuzimbira amaka e Bunnamwaya.\nEkiwandiiko era kiraga nti emyaka gya 2000 nga gitandika, bba era yayenda ku Margaret Kabasinguzi Nyabongo Akiiki ng’ono yali omu ku baamunoonyeza obululu n’okukunga abantu mu kitundu kye yali akiikiria ekya Busiro North nga yamuzaalamu omwana omu era ono nti yamuzimbira Fortportal.\nMu 2004 Bukenya yayagala Jamila Nakku ng’ono abeera mu maka agasangibwa e Nagulu, Lwantama, okusinziira ku kiwandiiko kino muka Bukenya kye yatutte mu kkooti. Ono amulumiriza n’okumwanjula mu bakadde be.\nOkusinziira ku kiwandiiko kya Margaret Bukenya, mu mwaka 2008 Polof. Gilbert Bukenya yaganza eyali omukozi we mu ofiisi y’omumyuka wa Pulezidenti nga ye Shony Batanda ng’ono yamuzaalamu omwana ow’emyaka 8.\nPolof. Bukenya yakwana n’omukazi omulala Josephine Nakafu naye eyali omukozi we era kuno yagasseeko abalala b’agamba nti bba, Bukenya, yabakolako obwenzi okuli omuyimbi Iryn Namubiru n’abalala nga bino bimuleetedde okuswala mu maaso g’abantu.\nMuky. Bukenya agamba nti obwenzi buno ye kennyini azze abwerabirako kyokka nga ne bw’agamba bba okukyusaamu tamuwuliriza. Yawaddeyo ne bye yayise ebizibiti ebikakasa obwenzi buno.


Bukedde Online - Avuga Van y'essomero asobezza ku wa P 1\nAgabye ente 50 n'alangirira olutalo okutumbula ebyenfuna\nAvuga Van y'essomero asobezza ku wa P 1\nPulezidenti awadde abamala gazaala amagezi\nTrump aweze okuleeta amateeka amalala ku b...\nAdded 12th February 2017\nMusa Matovu agambibwa okusobya ku mwana nga bamutwala ku poliisi.\nABASERIKALE baggyeeyo emmundu mu kukwata ddereeva agambibwa okusobya ku mwana wa P.1 eyabadde atambulidde mu bbaasi ng’adda awaka.\nBakubye amasasi mu bbanga nga bagezaako okukukunula Musa Matovu mu ssomero lya Mild Care Parents e Munyonyo gye yabadde yeekukumye. Abatuuze abaabadde abanyiivu, baakubye Matovu era poliisi n’erwanagana nabo baleme kumutta, n’emulinnyisa kabangali okumuggyawo n’aggalirwa mu kaduukulu e Katwe.\nMatovu ddereeva wa mmotoka esomba abayizi era kino kye yakozesezza okusobya ku kaana akawala akasoma P.1 (amannya galekeddwa) mu Mild Care Parents e Munyonyo. Akawala kano ka myaka 5 gyokka!\nAbatuuze abamanyi Matovu obwedda banyeenya mitwe, nga beewuunya omusajja omufumbo alina n’abaana ate bw’atuuka okusobya ku kaana akato! Matovu ne mukaziwe babeera Salaama mu Kiruddu Zooni e Makindye.\nENGERI GYE YASOBEZZA KU MWANA\nBazadde b’omwana emitima gyasoose kubeewanika nga balaba obudde buzibye, wabula ng’omwana waabwe tatuuka waka! Nga bateekateeka okugenda ku ssomero okuzuula ekyatuuseewo, akaana kaatuusiddwa awaka kyokka nga kali mu maziga. Baakabuuzizza kye kabadde nga tekanyega kakaaba bukaabi; ne balowooza nti eky’okukalwisa mu kkubo kye kikanyiizizza.\nWabula mu kukanaaza, we baazuulidde nga kafunye ekizibu nga kavaamu omusaayi mu bitundu by’ekyama. Baakabuuzizza ekyakatuuseeko kwe kwogera nti Matovu ye yakasobezzaako. Kannyonnyodde nti ng’obudde buzibye, Matovu yakagambye kagende mu kasiko kakole “Short call” nti era kaabadde kaakasitama okufuuyisa, n’akava emabega n’akavumbagira n’akasobyako.\nAbazadde baayanguye okutwala omwana ono mu ddwaaliro e Nsambya gy’ajjanjabirwa, era amangu ago ne bagenda ne ku poliisi e Katwe ne baggulawo omusango ku Matovu ku fayiro SD REF/07/08/02/2017.\nPoliisi yatandise okuyigga Matovu okukkakkana ng’emukwatidde ku ssomero lya Mild Care gye yabadde addukidde oluvannyuma lw’okukitegeera nti anoonyezebwa. Akulira okunoonyereza ku poliisi y’e Katwe, Fred Eriku yategeezezza nti baggalidde Matovu nga bwe banoonyereza era amangu ddala ng’obujulizi bwonna bwe beetaaga babufunye, bakole entegeka ezimutwala mu kkooti avunaanibwe okusobya ku mwana omuto ennyo.\nObujulizi obutunuuliddwa mulimu obw’abazadde, omwana by’attottola, ekifo we baasoberezzaako omwana n’ebyasangiddwaawo kw’ossa lipoota y’abasawo eyakakasizza nti omwana yasobezeddwaako ne bamuyuza munda! Wabula ab’essomero lya Mild Care beegaanyi ddereeva ono nga bagamba nti muvuzi wa takisi era n’engeri gye yatuuse okusobya ku mwana w’essomero lyabwe tebaagitegedde.\nBaagasseeko nti takisi gy’avuga etera okusomba abayizi b’amasomero amalala. Bazadde b’omwana babeera Salaama okuliraana siteegi ya Lwasa.\nEBIBEERA MU MMOTOKA Z’ABAYIZI Emmotoka ezitambuza abayizi y’emu ku ntambula abazadde naddala mu bibuga gye batunuulira ng’eyeesigika era gye batera okukozesa, kyokka zitera okubeeramu ebizibu abazadde bye balina okumanya era bateeke amasomero ku nninga gabigonjoole.\nFlorence Nakanwagi omutuuzew’e Bulenga yagambye nti yalina muwala we ow’emyaka ena, kyokka lumu yamulaba ng'anywegera munne awaka bwe bali mu myaka gye gimu.\nYamubuuza gye yayigira by’akola n'amutegeeza nti babimukolera mu mmotoka ku makya ng'agenda ku ssomero. Yagenda okunoonyereza ng'emmotoka yali etuulamu abaana abakulu ddala n'abato ate nga temuli muntu wa buvunaanyizibwa ababeeramu kubaluhhamya ku bye balina okukola ne bye batalina kukola.\nYagasseeko nti abaana bayigiramu ebigambo by'obuwemu ssinga babeera tebalina muntu gwe batya abatambuliramu era bitera okumokkolwawo abalenzi abakulu abali mu bibiina ebya waggulu. Olumu baddereeva be babivuma abaana be bavuga, kyokka nga n’obwana obuto buwulira. Mmotoka nnyingi zikeera nnyo okwewala akalippagano era zitwala abaana kiro ate olumu ne zibazza kiro, ekiteeka obulamubw’abaana mu katyabaga. Abaana olumu bayita mu bifo ebikutte enzikiza okutuuka mu bifo we balindira emmotoka era ne mu kubazza, ezimu tezibatuusiza ddala waka wadde ng’obudde buzibye.\nEzimu tezibeera na bakondakita era e Wakiso, emmotoka eyaleeta abaana bwe yayimirira ku maka g’omuzadde, omwana n’avaamu; ddereeva yasimbula ng’awulidde abaana bazzizzaawo oluggi. Teyamanya nti akaana akaali kafulumye kaali kakutamye wansi w’emmotoka okulonda engatto yaako eyali esowose mu kigere, era mu kusimbula yalinnya omwana ono n’amuttirawo.\nJoel Kakembo ow’e Busunju yategeezezza nti mu 2015, baafunako akabenje emmotoka bwe yasaabala abayizi abaali balinze emmotoka ebatwala ku ssomero.\nKuno kw’ogatta okutikka akabindo akavaako n’endwadde okusaasaana ennyo naddala ebifuba, ssenyiga n’endwadde z’ensusu. Bruhan Katamba ow’e Sironko yagambye nti mu 2010, waliwo ddereeva w’essomero eyeekobaana n'atunda omuyizi eyali asigadde mu mmotoka. Wano we yasabidde abakulira amasomero okussa omusomesa mu buli mmotoka, kuba tomanya bayinza okubbibwa abantu abasaddaaka abaana.\nOMUKUNGU W’EBYENJIGIRIZA AWABUDDE KU MMOTOKA EZISOMBA ABAYIZI\n1 Tonny Mukasa Lusambu, amyuka Kamisona avunaanyizibwa ku baana ba pulayimale mu minisitule y’ebyenjigiriza yagambye nti emmotoka erina okubeera ng'eri mu mbeera nnungi era omuzadde yandisoose kwetegereza mmotoka eneetambuza omwana nga tannasasula za ntambula ku ssomero.\n2 Ddereeva alina okubeera ow’obuvunaanyizibwa, yasoma era ng’alina ebisaanyizo okuli ne layisinsi, alina empisa, takozesa biragalalagala, talina likodi ya kuzza musango gwonna.\n3 Emmotoka erina okubeeramu omusomesa kubanga yasomesebwa engeri y’okukwatamu abaana era ono y’alina okusembayo okufuluma emmotoka ng’amaze okukakasa nti buli mwana amutuusizza mu mikono gya muzadde we.\n4 Emmotoka y’essomero okukima abayizi, obudde bulina okuba nga bumaze okukya ate erina okubatuusa mu bazadde nga tebunnaziba. 5 Emmotoka terina kutikka kabindo era bw’eba takisi erina okutwala abaana 14, si kubongeramu kubanga etisse baana! Emmotoka erina okubeera ne kondakita.\nAbawala balaze maama kye yabawa\nYambala mu ngeri eggyayo omulamwa gw'olunaku\n'Jump suit' ey'ekinu enyumira atalina kabina\nAgabye ente 50 n'alangirira...\nEssaza lya Kiyinda Mityana lirangiridde kaweefube ow'enjawulo ow'okukulaakulanya abantu mu byenfuna n’ebyobulamu...\nEyabbye enkoko bamukubye mi...\nAbatuuze baamukubye emiggo wabula nga bw’alaajana ng’agamba nga bw’atali mubbi ng’enkoko baagimuwadde buwi.\nBannakawempe mukolere okweg...\nMINISITA omubeezi ow'ebyensimbi n'ebibiina by'obwegassi akubirizza BannaKawempe ne Kampala Central obuteemalira...


Bukedde Online - Abasiraamu abagambibwa okusuulira ab'ebyokwerinda ebibaluwa e Masaka bakwatiddwa\nAbasiraamu abagambibwa okusuulira ab'ebyokwerinda ebibaluwa e Masaka bakwatiddwa\nAba Civil Aviation basambazze eby'okusikambula Besigye\nAbakulira eddwaliro ekkulu e Masaka bakwat...\nAbamu ku basiraamu abagambibwa okutiisatiisa ab'ebyokwerinda e Masaka nga bali ku poliiis\nOLUVANNYUMA lw'Abasiraamu okusulira abakulira eby’okwerinda e masaka ekibaluwa ekibalaalika okubattemako emitwe kyaddaki abamu ku basiraamu abateberezebwa okuba nga bebamu ku baludde nga batiisatiisa ab’eby’okwerinda bakwatiddwa nebaggalira ku kitebe kya poliisi e masaka.\nOkusinziira ku RDC Joy Walusimbi nga ono yomu ku bali ku lukalala lw’okuttibwa ategeezezza Bukedde nti oluvanyuma lw’okukwata abamu ku basiraamu abaludde nga babatiisatiisa okubatta bbo nga abakulira eby’okwerinda mu masaka bakizudde nga bwe wakyaliyo akabondo k'Abasiraamu abatiisatiisa okubatta era bakyagenda mu maaso n’okukwata buli musiraamu yena alina kyamanyi ku nsonga z’okutisatisa okumutta ne basajjabe bakola nabo omulimu gw’okukuuma bannamasaka n’ebintu byabwe.\nKubakwatiddwa kuliko Haj Zedi Kanakulya Lubega ,Sheik Hassan Lubega ne Musa K nga bano bona batuuze ku kyalo Bwala muggombolola ya katwe-Butego mu munisipali ye masaka era nga bona gy ebabakukunudde.\nWalusimbi agambye nti bbo nga ab’eby’okwerinda sibakussa mukono okutuusa nga bamaze okufufugazza abo bonna aberimbika mu ddiini y’obusiraamu ne bakola ebikolobero omuli n’okutta bannaabwe.\nOno era annyonnyodde nga bano bwebagenda okutwalibwa mu kkooti bavunaanibwe era nga n'abalala bebasuubira okukwata mu bbanga eritali lyewala nabo baakukolwako nga amateeka bwegalagira.\nWalusimbi era ayongedde n'atangaaza nga ezimu ku nsonga ezibaviirako okutiisibwatiisibwa zeekusa ku ttaka era nga bakizudde nga akabondo kabasiraamu abamu bwebagaala okweddizza ettaka lino kyokka nga liriko bannanyini lyo mu butongole era nga bakulondoola ensonga eno okutuusa nga bagigusiza.\nGyebuvuddeko abasiramu bawandiikira ofiisi ya RDC ekibaluwa nga bamulaalika nga bwagenda okuttibwa ne basajjabe singa tebesonyiwa nsonga z’abasiraamu e masaka.\nEkibaluwa kino kyali kiraga nga kkooti ya katonda bwekuli kuffa era nga n’okutta abantu abatali basiraamu bwekirina empeera eva eri katonda.\nAbamu ku bantu abaatekebwa mu kibaluwa kino nga balina okuttibwa mwemwali RDC JoyWalusimbi,Omumyukawe Joseph Ssekasamba,DISO Amos Yiga,DPCwe masaka John Mwaule, bannamateeka ba Buregyeya & co-advocates n'abantu sikinnoomu omuli ne basiraamu bannaabwe.\nMartin Jjuuko eyakuba omukazi olw'obwenzi afukamidde ku buko ne yeetonda: Bamuwadde obukwakkulizo\nJjuuko azzeemu okukuba Brenda emiggo n'anoba


Bukedde Online - Emisomo gya Vision Group egy'obulimi n'obulunzi gikomyewo\nEmisomo gya Vision Group egy'obulimi n'obulunzi gikomyewo\nGav't ekole ku bisoomooza abalimi n'abalunzi - Omubaka wa Budaaki\nAbakugu bagamba nti, omuntu yenna anaagaggawala alina okumanya okukuuma obudde kuba buli ddakiika gy'osuula ekufiiriza kinene.\nEmisomo gino kitundu ku nteekateeka y'empaka z'omulimi asinga nazo ezitegekebwa Vision Group ne zissibwamu ssente ekitebe kya Budaaki mu Uganda, bbanka ya dfcu, kkampuni y'ennyonyi eya KLM ne Koudjis era nga gigenda kutegekebwa mu bitundu by'eggwanga ebyenjawulo era nga gy'akubeera ku ffaamu z'abawanguzi b'empaka zino.\nOmusomo ogusooka gwakubeerawo ku Lwokusatu nga August, 07 ku ffaamu ya Aloysious Lubega owa Bulamu Mixed farm e Nabutiti nga guno essira lya kussibwa ku bulunzi bw'embizzi n'ente obukola amagoba.\nMu bugwanjuba bwa Uganda, omusomo gwakubeera ku Awa Mixed farm eya Betty Kasabiti Mbaziira. e Kamuli gwakubeera ku ffaamu ya Julius Bataamye n'omulala gutegekebwa mu bukiika ddyo bw'eggwanga.\nOkusinziira ku Francis Baguma, kitunzi wa Kafiika Feeds abatuusa emmere ya Koudjis mu ggwanga agamba nti emisomo gino kirimu amagezi mangi ag'ekikugu eri abalunzi agagenda okubayamba okutumbula ennyingiza okuva mu ffaamu zaabwe.\nOkugeza, endiisa y'ente z'amata eyongeza obungi bw'amata, engeri y'okukakasa nti enkoko zo zisobola okubiika okutuuka ku bitundu 90 ku 100, okukuuma obulamu bw'ebirundibwa ku ffaamu n'okuddamu ebibuuzo byo ebikusiiwa", Baguma bw'agamba. Lubega agamba nti, "abalunzi bagenda kusomesebwa bingi okutandikira ku lulyo, endabirira y'eddundiro n'ensolo ey'omulembe, emmere, okutangira obulwadde, okunoonya akatale n'ebirala."\n"Abakugu okuva e Budaaki bagenda kubeerawo okukuwa endabirira y'omutindo ogusingayo egenda okukufunisa amagoba mu ffaamu yo ate nga nange hhenda kugabana nammwe obukugu bwe nafuna okuva e Budaaki ku lugendo lwe nnaliko nga mpangudde empaka z'omulimi asinga", Lubega bw'agambye n'ayita buli akola obulunzi nga bizinensi.\nEntegeka za KCCA okukyusa ebyentambula zifuuse ga nnyana\nObupande KCCA bwe yatadde ku nguudo butabudde baddereeva\nAbasuubuzi bakomezzaawo ebyamaguzi ku nguudo


Bukedde Online - "Maama yafa talina gwagambye nti tuli balwadde"\n"Maama yafa talina gwagambye nti tuli balwadde"\n'Sugammami yansiiga siriimu'\nMuyizi munnange yansiiga akawuka ku myaka 12\nAdded 4th November 2019\nOkuva ku myaka musanvu maama ng’ampa amakerenda ga ARV’s buli lunaku. Essaawa y’okugamira bwe yatuuka nga tugamira ffenna.\nDEBORAH Leticia Akumu 23, yazaalibwa n'akawuka akaleeta siriimu. Y'omu ku Bannayuganda abato abeenyigidde mu kaweefube w'okuzza essuubi mu bato n'abakulu abali mu mbeera eno. REGINAH NALUNGA akutuusaako obulamu bwe;\nOkuva ku myaka musanvu maama ng'ampa amakerenda ga ARV's buli lunaku. Essaawa y'okugamira bwe yatuuka nga tugamira ffenna.\nBuli luvannyuma lw'ekiseera twagendanga e Mulago, naye ng'omuto bw'abeera nga nze olutuuka nzira mu kuzannya ne bannange, nga maama bw'akola ku by'eddwaaliro.\nBuli lwe twagendanga mu ddwaaliro nga mbeera musanyufu olw'ebyokulya n'okuzannya.\nMu Famire twazaalibwa abaana bassatu naye bakulu bange balamu.\nMu 2005, maama yanafuwa n'afa, jjajja ne maama omuto ne basigala nga bandabirira.\nOluvannyuma lwa wiiki nga maama afudde, ab'e Mulago bajja awaka okutulambulako nga bwe yali enkola yaabwe, nga tabamanyi nti maama yafa dda.\nNasanyuka nnyo kubanga nze nnali mbamanyi, wabula maama yali yeesigaliza ekyama nti tuli balwadde ba siriimu era mu famire tewali yali amanyi nti nange obulwadde mbulina.\nAb'ekibinja okuva e Mulago baayita maama omuto ne jjajja mu ddwaaliro, ne babayitiramu ku ngeri gye balina okundabirira.\nOkuva olwo baatandiika okumbeererawo, ng'ebyokulya babimpeera mu budde, n'okufaayo okulaba nti mmira eddagala mu budde. Baategeezaako n'omukulu w'essomero ne metulooni basoboole okunfaako mu ngeri ey'enjawulo.\nNalinanga okumira eddagala ku ssaawa 1:00 ey'okumakya ne ku 1: 00 ey'akawungeezi, era bwe naryerabiranga nga metulooni andentera amazzi mu kibiina ne ndimira.\nObudde bw'okuddayo mu ddwaaliro bwe bwatuukanga nga jjajja ankima ku ssomero.\nEmbeera ennungi gye nnayisibwangamu yawaliriza bayizi bannange okubuuza lwaki nze mpisibwa mu ngeri ey'enjawulo ng'ate ffenna tuli bayizi.\nAkumu asooka (mu maaso ku kkono) ne banne nga bayimba ku mukenenya.\nOMUYIZI ABOTOLA EKYAMA KYANGE\nKu myaka 10, natandika okumanya lwaki mmira ARV's kubanga mu ddwaaliro batugambanga nti: "tumira eddagala kubanga tulina akawuka akaleeta siriimu".\nLumu nali ngenze awaka okufuna obujjanjabi obwa buli mwezi, nagenda okudda nga wali wo omuyizi asaasaanyizza olugambo nga bwe yandaba nga mmira ARV's ery'abalwadde ba siriimu. Sigenda kukyerabira kubanga kyakyusa nnyo embeera zange ez'obulamu.\nNakomawo nga tewali muyizi ayagala kukolagana nange, ne batandika okumboola nga balowooza ngenda kubasiiga obulwadde. Baatuuka n'okusooka okukuutanga we nnali naabidde, si kulwa ng'ambasiiga siriimu!\nAbasomesa abamu baatuuka n'okungamba nti ggwe owa siriimu tunakukubako tutya?\nEmbeera eno yandeetera okwekyawa ne njagala n'okuva ku ssomero. Wabula bwe nagendanga e Mulago mu kibiina kya (Makerere University John Hopkins University Research collaboration (MUJHU) mu nkungaana nga nziramu amaanyi.\nEkibiina kino kiyamba okutumbula embeera z'abaana n'abakyala abalina akawuka ka siriimu. Nga bayambibwako Stephen Louis Foundation, baatuyamba okwezuula, okutuwa obuvumu n'okumanya kye tuli nga twekubirizza okumira eddagala yonna gye tubeera. Eno gye naggyanga amaanyi okugumikiiriza ebizibu ng'okuboolebwa, okugeyebwa n'okuvumwa, okutuusa lwe nnamalako siniya.\nMu kiseera kino nkola nga abudaabuda abantu mu MUJHU, era omulwanirizi w'eddembe ly'abavubuka, abaana n'abakyala abalina akawuka ka siriimu.\nNsobodde okukyusa obulamu bw'abavubuka bannange nga mbakkirizisa kye bali okuyita mu kubabuulirira, okubasomesa, okuyimba n'okwenyigira mu bintu ebitugatta.\nOmwaka guno, nnasiimiddwa ne awaadi okuva mu kitongole kya UNESCO (United Nations Educational, Scientific and Cultural Organisation), ng'omuvubuka asinze okukyusa obulamu bw'abalala.\nKino kyannyongedde amaanyi okutuuka ku kirooto kyange, nga sinnafumbirwa era ntunuulidde okukyusa obulamu bw'abantu abalala.\nWadde nze ndi mulwadde, nafuna omubeezi atalina kawuka. Ono naye annyambye nnyo era olumu bwe mbeera sisobodde kunona ddagala mu ddwaaliro, y'alindeetera.\nYateeka akade mu ssaawa ye nga buli budde bw'okumira eddagala lwe butuuka anzijukiza. Kino kinnyambye nnyo obutalumbibwa ndwadde kubanga buli kad e mbeera mulamu.\nBalwadde bannange, mukimanye nti awatali ARV's tetulina bulamu, n'olwekyo mumire eddagala lyammwe mu budde. Nsiima Gavumenti okuyita mu munisitule y'ebyobulamu okulaba nti ARV's n'ebyetaago byaffe bibaawo, wadde nga tebimala.\nNsaba ne Gavumenti okussaawo obuweerezza mu malwaliro gaayo okusobozesa abavubuka okwenyigira mu bikolwa by'okwegadanga ate ne basigala nga balamu.\nGavumenti era erowooze ku ky'okutuusa obujjanjabi mu bitundu by'omu byalo kubanga nayo waliyo abalwadde naye tebaliiko buyambi.\nNsaba ebitongole ebirala okukwasizaako Gavumenti mu byensimbi, obujjanjabi n'obuyambi obw'enjawulo kubanga kituyamba okwongezaayo obulamu bwaffe ku nsi.\nNkubiriza abantu ssekinoomu, ebitongole n'abantu mu bitundu okuwagira abalina akawuka mu kifo ky'okubaboola.\nLiigi ya Basketball etuuse ku mutendera w'enyumira\nHaji Kiyimba ow'e Nsangi alumbiddwa ekimbe ekikambwe; Byayogera tebitegerekeka!\nTaata wa Judith Babirye ayogedde ku muwala we\nPoliisi efuuza abanaalaga emipiira gya World Cup\nPOLIISI ekoze ekikwekweto n'ekwata ababbi 20\n23 bayooleddwa mu kikwekweto e Kabowa


Ebyafaayo: Okugumira Ebizibu | Pavel Sivulsky\nBISOME MU Afrikaans Albanian Amharic Amis Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Cakchiquel (Western) Catalan Cebuano Chichewa Chinese (Cantonese) Chinese (Simplified) Chinese (Traditional) Chinese Cantonese (Simplified) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Douala Dutch Edo Efik English Estonian Ewe Fijian Finnish Fon French Ga Garifuna Georgian German Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangal Kwanyama Latvian Lingala Lithuanian Luganda Lunda Luo Luswayiri Luswayiri (Congo) Luvale Luwalabu Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Punjabi Quechua (Ancash) Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nOkugumira Ebizibu Kinviiriddemu Emikisa Mingi\nByayogerwa Pavel Sivulsky\nOMUKUNGU omu ow’ekitongole kya KGB * yamboggolera n’aŋŋamba nti: “Oli musajja mubi nnyo. Oyabulidde mukyala wo ne kawala ko akato. Ani anaabafunira eky’okulya era ani anaabalabirira? Ggwe gamba bugambi nti tokyali Mujulirwa wa Yakuwa, tukute oddeyo ewuwo.” Nnamuddamu nti: “Sinnayabulira ba mu maka gange. Mmwe munkutte. Munkwatidde ki?” Omukungu oyo yanziramu nti: “Okubeera Omujulirwa wa Yakuwa gwe gumu ku misango egisingayo okuba egya nnaggomola.”\nEbyo byaliwo mu 1959 mu kkomera erimu eryali mu kibuga ekiyitibwa Irkutsk mu Russia. Kati ka mbabuulire ensonga lwaki nze ne mukyala wange Maria twali beetegefu ‘okubonaabona olw’okukola eby’obutuukirivu’ era n’engeri Yakuwa gye yatuwaamu emikisa olw’okusigala nga tuli beesigwa.—1 Peet. 3:13, 14.\nNnazaalibwa mu 1933 mu nsi ya Ukraine ku kyalo ekiyitibwa Zolotniki. Mu 1937 maama wange omuto n’omwami we abaali Abajulirwa ba Yakuwa baatukyalira okuva mu Bufalansa era ne batuleetera ebitabo, Government ne Deliverance, ebyakubibwa Abajulirwa ba Yakuwa. Taata wange bwe yasoma ebitabo ebyo yakwatibwako nnyo. Eky’ennaku, mu 1939 yalwala obulwadde obw’amaanyi, era bwe yali anaatera okufa yagamba maama nti: “Gano ge mazima. Fuba okugayigiriza abaana.”\nTUBUULIRA MU SIBERIA\nMu Apuli 1951, ab’obuyinza baatandika okuggya Abajulirwa ba Yakuwa mu bugwanjuba bwa Soviet Union okubatwala mu nkambi z’abasibe e Siberia. Nze ne maama wange ne muganda wange omuto ayitibwa Grigory baatuggya mu kitundu kya Ukraine eky’ebugwanjuba ne batutwala. Baatulinnyisa eggaali y’omukka eyatambula olugendo lwa mayilo ezisukka mu 3,700 n’etutuusa mu kibuga Tulun mu Siberia. Oluvannyuma lwa wiiki bbiri, muganda wange omukulu ayitibwa Bogdan naye yaleetebwa mu nkambi y’abasibe eyali mu kibuga Angarsk ekyali okumpi ne Tulun. Yali asaliddwa ekibonerezo kya kusibibwa emyaka 25.\nNze ne maama wange ne Grigory twatandika okubuulira mu Tulun naye nga tubuulira na bwegendereza. Ng’ekyokulabirako, twabuuzanga abantu nti, “Mu kitundu kino mulimu omuntu atunda ente?” Bwe twasanganga omuntu atunda ente, twayogeranga ku ngeri ey’ekitalo ente gye zaakulamu. Mpolampola twakyusanga emboozi ne tutandika okwogera ku Mutonzi. Mu kiseera ekyo olupapula olumu olw’amawulire lwayogera ku Bajulirwa ba Yakuwa nti bagenda banoonya ente naye ng’ekituufu kiri nti baagala ndiga! Era ddala twazuula abantu abalinga endiga! Kyatuleetera essanyu lingi okuyiga Bayibuli n’abantu ab’emitima emirungi abaali babeera mu kitundu ekyo ekyali kitabuulirwangamu. Leero mu Tulun eriyo ekibiina ekirimu ababuulizi abasukka mu 100.\nOKUKKIRIZA KWA MARIA KUGEZESEBWA\nMukyala wange Maria amazima yagayigira mu Ukraine mu kiseera kya Sematalo II. Maria bwe yali nga wa myaka 18 omukungu omu owa KGB yagezaako okumuwaliriza okwegatta naye kyokka Maria n’agaana. Lumu Maria bwe yakomawo awaka, yasanga omusajja oyo agalamidde ku buliri bwe. Maria bwe yamulaba yadduka. Omusajja oyo yasunguwala nnyo era n’atiisatiisa okusibisa Maria olw’okubeera Omujulirwa wa Yakuwa, era mu 1952 Maria yasalirwa ekibonerezo kya kusibibwa emyaka 10. Maria yagamba nti yawulira nga Yusufu, eyasibibwa mu kkomera olw’okunywerera ku misingi gya Katonda. (Lub. 39:12, 20) Omusajja eyavuga Maria okuvu ku kkooti okutuuka ku kkomera gye yasibibwa yamugamba nti: “Totya. Abantu bangi basibibwa mu kkomera naye oluvannyuma ne bateebwa nga bakyalina ekitiibwa kyabwe.” Ebigambo ebyo byagumya nnyo Maria.\nOkuva mu 1952 okutuuka 1956, Maria yakozesebwa emirimu egy’amaanyi mu nkambi y’abasibe eyali okumpi n’ekibuga Gorkiy (kati ekiyitibwa Nizhniy Novgorod) mu Russia. Baamulagiranga okusigula emiti ne mu budde obw’obutiti. Obulamu bwe bwakosebwa nnyo naye 1956 baamuta n’agenda mu Tulun.\nNTWALIBWA WALA NNYO OKUVA AWALI AB’OMU MAKA GANGE\nOw’oluganda omu mu Tulun bwe yaŋŋamba nti waaliwo mwannyinaffe eyali ajja, nnakwata eggaali yange ne ŋŋenda awaali wasimba bbaasi nsobole okumuleeterako ku mugugu gwe. Bwe nnasisinkana Maria, nnamwagalirawo. Tekyali kyangu kumumatiza anfumbirwe naye nnamala ne mmuwangula. Twafumbiriganwa mu 1957. Oluvannyuma lw’omwaka gumu twazaala Irina, muwala waffe eyasooka. Naye essanyu ery’okubeera n’omwana wange teryamala kiseera kiwanvu. Mu 1959 nnakwatibwa olw’okukuba mu kyapa ebitabo eby’esigamiziddwa ku Bayibuli. Nnamala emyezi mukaaga nga nsibiddwa nzekka mu kaduukulu. Okusobola okusigala nga ndi musanyufu mu kiseera ekyo, nnasabanga buli kiseera, nnayimbanga ennyimba z’Obwakabaka, era nneegezangamu engeri gye nnali ŋŋenda okubuuliramu abantu nga nnyimbuddwa.\nNga ndi mu nkambi y’abasibe, mu 1962\nBwe baali bambuza ebibuuzo mu kkomera, omukungu omu yagamba nti: “Mu kiseera kitono tugenda kubasaanyaawo ng’abasaanyaawo emmese!” Nnamuddamu nti, “Yesu yagamba nti amawulire amalungi ag’Obwakabaka gajja kubuulirwa mu mawanga gonna, era ekyo tewali ayinza kukiremesa.” Oluvannyuma omukungu oyo yakyusa akakodyo n’agezaako okunsalira amagezi nnekkiriranye ng’aŋŋamba ebigambo bye njogeddeko ku ntandikwa. Bwe nnagaana okwekkiriranya, nnasalirwa ekibonerezo kya kumala emyaka musanvu nga nkola emirimu egy’amaanyi mu nkambi y’abasibe eyali okumpi n’ekibuga Saransk. Bwe nnali ntwalibwa mu nkambi eyo, nnakitegeerako nti muwala waffe ow’okubiri, Olga, yali azaaliddwa. Wadda nga mukyala wange n’abaana bange baali wala nnyo okuva we nnali, kyanzizangamu nnyo amaanyi okukimanya nti ze ne Maria twali tunyweredde ku Yakuwa.\nMaria ne bawala baffe, Olga ne Irina, mu 1965\nMaria yajjanga e Saransk okunkyalira omulundi gumu buli mwaka. Olugendo olwo lwamutwaliranga ennaku 12 amagenda n’amadda, era yatambuliranga mu ggaali ya mukka okuva e Tulun okutuuka e Saransk. Buli mwaka yandeeteranga omugogo gw’engatto. Mu soole z’engatto ezo yateekangamu magazini z’Omunaala gw’Omukuumi ez’emyezi egyali gyakayita. Lumu Maria yajja okunkyalira ng’ali ne bawala baffe ababiri era ku olwo essanyu lyampitirirako.\nTWOLEKAGANA N’OKUSOOMOOZA OKULALA MU BIFO EBIRALA\nMu 1966 nnateebwa era nze ne mukyala wange ne bawala baffe twasengukira mu kibuga Armavir okumpi n’Ennyanja Enzirugavu. Eyo batabani baffe, Yaroslav ne Pavel gye baazaalibwa.\nWaayita ekiseera kitono aba KGB ne batandika okwazanga amaka gaffe okulaba oba nga twalina ebitabo ebyesigamiziddwa ku Bayibuli. Baanoonyanga buli wamu, ne mu mmere y’ente. Lumu mu budde obw’ebbugumu aba KGB baali waka nga banoonya ebitabo, era baali batuyanye nga n’engoye zaabwe zijjudde enfuufu. Maria bwe yabatunuulira yabakwatirwa ekisa kubanga baali bagondera bugondezi biragiro. Yabaleetera eby’okunywa, ne bbulaasi okwekubako enfuufu, n’akataasa k’amazzi, n’obugoye obw’okwesiimuuza. Oluvannyuma mukama waabwe bwe yajja, abasajja abo baamubuulira engeri ennungi gye baali bayisiddwamu. Bwe baali bagenda, omukungu oyo yatutunuulira nga bw’amwenya era n’atuwuubira omukono. Twasanyuka okulaba ebirungi ebiva mu ‘kuwangula ebibi nga tukola ebirungi.’— Bar. 12:21.\nWadde nga baatwazanga tweyongera okubuulira mu Armavir. Era twayambako mu kunyweza okukkiriza kwa baganda baffe abaali mu kibinja ekyali mu kibuga Kurganinsk ekyali kituliraanye. Kindeetera essanyu lingi okukimanya nti leero mu Armavir waliyo ebibiina mukaaga ate mu Kurganinsk waliyo ebibiina bina.\nWaliwo ebiseera lwe twanafuwanga mu by’omwoyo, naye twebaza Yakuwa nti yakozesanga ab’oluganda abeesigwa ne batuwabula era ne batuzzaamu amaanyi. (Zab. 130:3) Ate era okukkiriza kwaffe kwagezesebwa nnyo abamu ku ba KGB bwe baayingira mu kibiina mu nkukutu ne tuweerereza wamu nabo. Baalabika ng’ab’oluganda abeesigwa era baali banyiikivu nnyo mu kubuulira. Abamu baatuuka n’okuweebwa enkizo mu kibiina. Naye oluvannyuma lw’ekiseera twabamanya nti baali ba mbega ba KGB.\nMu 1978, Maria bwe yali nga wa myaka 45, yaddamu n’afuna olubuto. Olw’okuba yali mulwadde wa mutima, abasawo baalowooza nti olubuto olwo lwali luyinza okumuviirako okufa era baamugamba aluggyemu. Maria yagaana. Ng’ali mu ddwaliro, abasawo baatandika okumulondoola buli wamu nga balina empiso ezirimu eddagala nga baagala okuzimukuba olubuto luveemu. Okusobola okutaasa omwana, Maria yadduka mu ddwaliro.\nAba KGB baatulagira okuva mu Armavir. Twasengukira mu kyalo ekimu okumpi n’ekibuga Tallinn mu Estonia, era mu kiseera ekyo Estonia yali wansi wa Soviet Union. Eyo mu kibuga Tallinn Maria gye yazaalira omwana ow’obulenzi eyali omulamu obulungi gwe twatuuma Vitaly.\nOluvannyuma twava mu Estonia ne tugenda mu Nezlobnaya mu bukiikaddyo bwa Russia. Twabuuliranga mu bubuga obwajjangamu abantu abangi abaabanga bavudde mu bitundu bya Russia ebitali bimu, naye twabanga beegendereza. Abantu abo bajjanga mu bubuga obwo okujjanjabibwa, naye abamu baddangayo ewaabwe nga balina essuubi ery’okufuna obulamu obutaggwaawo.\nTUYAMBA ABAANA BAFFE OKWAGALA YAKUWA\nTwafuba okuyamba abaana baffe okwagala Yakuwa n’okumuweereza. Twateranga okukyaza ab’oluganda mu maka gaffe era baakola kinene nnyo mu kuyamba abaana baffe mu by’omwoyo. Muganda wange Grigory eyali aweereza ng’omulabirizi akyalira ebibiina okuva mu 1970 okutuuka mu 1995 yateranga okutukyalira. Twasanyukanga nnyo buli lwe yatukyaliranga kubanga yali musanyufu nnyo ate ng’asaagasaaga. Bwe twakyazanga abagenyi twateranga okuzannya emizannyo egyesigamiziddwa ku Bayibuli era ekyo kyaleetera abaana baffe okwagala ennyo Bayibuli.\nBatabani bange ne bakyala baabwe.\nOkuva ku kkono, emabega: Yaroslav, Pavel, Jr., Vitaly\nMu maaso: Alyona, Raya, Svetlana\nMu 1987, mutabani waffe Yaroslav yagenda mu kibuga Riga mu Latvia, gye yali asobola okubuulira kyere. Naye bwe yagaana okuyingira amagye, baamusalira ekibonerezo kya kusibibwa omwaka gumu n’ekitundu era baamusibira mu makomera mwenda ag’enjawulo. Nnali mmubuuliddeko bye nnayitamu nga nsibiddwa era ekyo kyamuyamba okugumira embeera eyo. Oluvannyuma yatandika okuweereza nga payoniya. Mu 1990, mutabani waffe Pavel, eyalina emyaka 19, yayagala okugenda ku kizinga Sakhali ekiri e bukiikaddyo wa Japan okuweereza nga payoniya. Mu kusooka twali tetumusemba kugenda, kubanga ku kizinga ekyo waaliyo ababuulizi 20 bokka ate nga kyali mayiro 5,500 okuva we twali tubeera. Naye oluvannyuma twamukkiriza okugenda era ekyo kye twasalawo kyali kya magezi. Abantu b’oku kizinga ekyo baayagala nnyo amawulire amalungi agaababuulirwa. Oluvannyuma lw’emyaka mitono, ebibiina munaana byatandikibwayo. Pavel yaweereza ku kizinga Sakhalin okutuusa mu 1995. Mu kiseera ekyo, mutabani waffe Vitaly asembayo obuto yekka ye yali asigadde awaka. Okuva mu buto Vitaly yali ayagala nnyo okusoma Bayibuli. Bwe yaweza emyaka 14, yatandika okuweereza nga payoniya era nnaweerezaako naye nga payoniya okumala emyaka ebiri. Mu butuufu nnanyumirwa nnyo. Bwe yaweza emyaka 19, yava awaka n’agenda okuweereza nga payoniya ow’enjawulo.\nMu 1952, omukungu wa KGB omu yagamba Maria nti: “Bw’onoosigala ng’onyweredde ku nzikiriza yo, ojja kusibibwa emyaka kkumi. W’oliviira mu kkomera oliba okaddiye era ng’osigadde omu bw’oti.” Naye ekyo si bwe kyali. Yakuwa yatulaga okwagala era n’abaana baffe awamu n’abantu be twayamba okuyiga amazima nabo baatulaga okwagala kungi. Nze ne Maria twanyumirwanga nnyo okukyala mu bitundu abaana baffe gye baali baweerereza. Twasisinkana ab’oluganda abaali abasanyufu ennyo olw’abaana baffe okubayamba okuyiga ebikwata ku Yakuwa.\nTWEBAZA YAKUWA OLW’EBIRUNGI BYE YATUKOLERA\nMu 1991, omulimu gwaffe gwakkirizibwa mu mateeka mu Russia. Ekyo kyatwongera okuba abanyiikivu mu mulimu gw’okubuulira. Ekibiina kyaffe kyagula ne bbaasi gye twali ab’okukozesanga buli wiikendi okugenda okubuulira mu bibuga ne mu byalo ebirala.\nNga ndi ne mukyala wange mu 2011\nNdi musanyufu nnyo okuba nti Yaroslav ne mukyala we Alyona, ne Pavel ne mukyala we Raya, baweereza ku Beseri, ate Vitaly ne mukyala we Svetlana bakola mulimu gwa kukyalira bibiina. Muwala waffe omukulu Irina, abeera mu Bugirimaani. Omwami we Vladimir, ne batabani baabwe abasatu bonna baweereza ng’abakadde mu kibiina. Muwala waffe Olga abeera mu Estonia era tayosa kunkubira ssimu. Eky’ennaku, mukyala wange omwagalwa, Maria, yafa mu 2014. Nneesunga nnyo okuddamu okumulaba ng’azuukidde. Kati mbeera mu kibuga Belgorod, era ab’oluganda bannyamba nnyo.\nEmyaka gye mmaze nga mpeereza Yakuwa njize nti okusobola okusigala nga tuli beesigwa, tulina okwefiiriza, naye Yakuwa atuyamba ne tubeera n’emirembe mu mutima, era emirembe egyo tegigeraageranyizibwa na kintu kirala kyonna. Nze ne Maria twafuna emikisa mingi nnyo olw’okusigala nga tuli beesigwa. Mu 1991 nga Soviet Union tennavaawo, mu nsi zonna ezaali wansi wa Soviet Union mwalimu ababuulizi nga 40,000. Leero mu nsi ezo mulimu ababuulizi abasukka mu 400,000. Kati nnina emyaka 83 era nkyaweereza ng’omukadde. Yakuwa annyambye okugumira ebizibu bingi ate era ampadde emikisa mingi.—Zab. 13:5, 6.\n^ lup. 4 KGB kyali kitongole kya Soviet Union ekikessi.\nTeyejjusa Kye Yasalawo ng’Akyali Muvubuka


Bukedde Online - Gwe baatutte ku kyeyo mu Oman bamusobezzaako kirindi\nGwe baatutte ku kyeyo mu Oman bamusobezzaako kirindi\nEbya Rwanda: Baakumala emyezi ebiri nga baggadde...\nYayomba nnyo nga bw’antegeeza nti nteekeddwa okukola ky’ayagala kubanga yali antaddemu ssente nnyingi okutuuka mu Oman ne bannange abalala. Yandaga obutambi bwe yakwata ku ssimu ye, ng’afumita abawala ebiso n’okubattisa amasasi mu bukambwe, olw’okumujeemera, n’angamba nange obuteeyibaala singa ngaana okwegatta naye.\nMoureen Nassaka ng'alaga ebbeere erivaamu amazzi.\nMoureen Nassaka, addukidde ku poliisi ya Kira Road, n’aggulawo omusango ku bantu abaamutwala ku kyeyo mu Oman, kyokka bwe yatuuka eyo ne bamufuula mulenzi wa kaboozi nga buli musajja eyali yeetaaga okwemalako ejjakirizi ng’alimalira ku ye.\nAmyuka omwogezi wa poliisi mu Kampala n’emiriraano, Luke Owoyesigyire,yategeezezza nti, batandise okunoonyereza ku Emmanuel Sekayiba ‘Uncle Emma’ n’omusomesa w’e Masaka, Jane Namusoke, eyeeyita ‘Miss Jane’ b’alumiriza okufunira abawala ekyeyo kyokka olutuuka eyo ne babawa abasajja ne babakozesa ku kifuba.\nEbyatuuka ku Nassaka abinyumya bw’ati; “Waliwo mukwano gwange ayitibwa Gloria, eyagenda okukuba ekyeyo mu mawanga ga Buwalabu eyansikiriza nange ne njagala ngende mmwegatteko kubanga obulamu mu Uganda bwali bunnyiga olw’obwavu obutasalako.\nNabuuza Gloria, engeri gye yakikolamu kwe kundagirira ‘Miss Jane’ era nange ne ngenda ewuwe. Bwe natuukayo, yangamba nnoonye ssente 150,000/- ankolere ku densite, empapula z’eddwaaliro, n’ebbaluwa ya poliisi ne paasipoota.\nNanoonya ssente ze yangerekera era olwazimutwalira n’ansidnika ewa ‘Uncle Emma’ abeera e Kyengera, nti buli kimu ye yali agenda okukimala. Natuuka e Kyengera ne nkubira Emma essimu oluvannyuma n’ansindikira owa bodaboda, eyantuusa ku kisakaate, we yali.\nNasanga abawala abalala abaali basoba mu 20, nga nabo abakungaanye okubatwala ku kyeyo. Nga tetunnasimbula, ‘Uncle Emma’ yaleetanga emmotoka n’etutwala okulima nga bw’atugamba nti, paasipoota zaffe zaali tezinnaggwa n’atugumya nti tugenda kuzifuna\nNze ndi Munyankole naye ‘Uncle Emma’ yangamba nti ntandike kweyita ‘Nassaka’ nti kuba ge mannya agaali gafulumidde mu Paasipoota yange. Olw’ensonga nti nali nneesunga okugenda okukola nsobole okusindikira ku taata ne ku ssente, eky’okukyusa erinnya saakisangamu buzibu.\nOluvannyuma baatulonda abawala basatu (Phiona ne Sumaiyah nange) ne batutwala ku minisitule y’ensonga z’omunda (Internal Affairs) era ne tufuna paasipoota zaffe, wabula nga ziri mu mannya malala okuggyako ebifaananyi byaffe byokka nga bye bituufu.\nTwalinnya takisi n’etutwala e Busia, gye baatuteeka mu kazigo okumala olunaku lulamba. Enkeera wajja omusajja ayitibwa Osolo n’atugamba nti tugenda Kenya gye tulina okulinnyira ennyonyi etutwala mu Oman.\nOsolo yatugamba buli omu ayambale mu ngeri etafaanana ya munne. Nze yampa obugoye obumpi, omulala n’ayambala ‘Hijaabu’ ate munnaffe ow’okusatu n’ayambala gomesi.\nOkuyingira Kenya, twali ku bigere, wabula nga buli omu yaweebwa omusajja ow’okutambula naye era ne batugamba nti ssinga batubuuza gye tulaga, tuddemu nti, “Bano ba bba baffe.”\nNga tumaze okusala ensalo, twalinnya bbaasi eyatutwala e Kenya, era nga eno gye twasanga omusajja ayitibwa Musa, eyatutwala ku kisaawe kya Jommo Kyenyatta International Airport.\nEnnyonyi yasooka yatussa Dubai oluvannyuma ne tweyongerayo mu Oman. Twatuukira ku ofiisi ew’omusajja ayitibwa Muhammad.\nBannange be twagenda nabo (Phionah ne Sumaiyah) be baasooka okutwala nze ne nsigala. Obudde we bwaziba Muhammad, yatandika okunsaba omukwano, n’emugamba nti nnali nzize kukola mirimu gya bwayaaya so si bwamalaaya.\nNawulira nga ntidde ebitagambika n’ansinza amaanyi ne mmuleka n’akola kye yali ayagala kye saamanya nti, eyo yali ntandikwa kubanga waayita eddakiika mbale, abasajja abalala mukaaga, nabo ne bajja ne bankozesa mu ngeri y’emu.\nOluvannyuma bantwala mu nnyumba ez’enjawulo gye nasanga abasajja ab’enjawulo ne bankolako effujjo era kabula katono okweggya mu budde nga mpulira ensi entamye.\nBankozesa mu kamwa, wansi ne mu kabina awatali kwerwanako kwonna. Waliwo omuwala Omunigeria, ayitibwa Joe, eyansanga we baali bantadde n’emuyitiramu embeera embi gye nali mpitamu kwe kumpa essimu ne nsindikira ‘Uncle Emma’ ‘voice messages’ nga mmutegeeza embeera gye nali mpitamu.\nNga wayise akaseera, ‘Uncle Emma’ yajja we nali mbeera ne mmubuulira buli kimu kye nali mpitamu n’alaga nti anyoleddwa nnyo.\nYankakasa nti agenda kunnyamba nzireyo e Uganda, era n’ampa ekiwandiiko n’ansaba nteekeko omukono gwange. ‘Uncle Emma’ n’angamaze okugenda ekiro ekyo, abasajja baddamu okunkozesa.\nAmabeere n’ebitundu by’ekyama byatandika okumbabuukirira olwo nga buli ajja ankozesa mu kamwa n’empulira ng’njagala nfe kuba nali sikyalina kye ngasa ku nsi. Olw’okuba nnali nfa obulumi buli musajja eyankozesanga naleekaanira nga waggulu, ne batandika okunsonseka ebigoye mu kamwa.\nWaliwo omusajja eyali ayitibwa Muniiru, eyanteeka mu mmotoka n’anvuga ng’agamba nti yali akwatiddwaako embeera embi gye nnalimu.\nOno yavuga anziza mu ddungu, kyokka olwatuuka eyo, yapaakinga n’atandika okundagira okwegatta naye olwo omutima ne guddamu okuntundugga buto.\nNagezaako okugaana nga mpulira si kyalina maanyi gonna gakola kye yali ayagala kwe kunzigirayo ekiso n’antiisatiisa okunzita. Oluvannyuma nawulira ekintu ekinkuba ku mutwe n’empunga omulundi gumu nagenda okudda engulu ng’andaba ndi mu nnyumba ate we baali banzigye wabula nga nina ekiwundu ku mukono nga nvaamu omusaayi mungi.\nEbitundu byange eby’ekyama nabyo byatandika okuvaamu omusaayi, amabeere ne gatandika okujja amazzi nga n’emabega n’esiba ‘pampa’ nga mwana muto, anti nga si kyalimu kasiba yadde!\nOmukazi omuzirakisa yannyamba n’atandika okumpa obujjanjabi era bwe nafunamu ku maanyi n’anfunira ow’okukolera nga njoza engoye. Bampanga ‘riyal 60’ mu za Uganda gye mitwalo 50. Ssente nazisindikira muganda wange ayitibwa Grace Nabasumba, era wano we nafunira omukisa okutegeeza ab’eka ekitundu kye ndimu n’embeera gye nali mpitamu oluvannyuma ne bakola ku nteekateeka y’okunkomyawo e Uganda. Nassaka yakomawo nga February 22, 2019, kyokka okuvamu omusaayi tekusalaka n’amabeere okutonnya.\nYe Emmanuel Sekayiba ‘Uncle Emma’ ne Jane Namusoke ‘Miss Jane’ bwe twabatuukiridde ku ssimu beegaanye ebiboogerwaako byonna.\nku kyeyo mu Oman,\nUncle Emma, Miss Jane,,


Bukedde Online - Ebivaako enjawulo mu ngeri mmotoka gye zinywa amafuta\nEbivaako enjawulo mu ngeri mmotoka gye zinywa amafuta\nEKIKA kya mmotoka kye kimu, yingini y’emu wabula amafuta aganywebwa ku lugendo lwe lumu ogenda n’osanga nga gaawukana ekisukkiridde.\nOmudumu omunene nagwo gukosa obungi bw’amafuta mmotoka bw’enywa.\nOkuva mu Kampala okugenda e Masaka n'okudda mmotoka emu esobola okunywa amafuta ga ssente 80,000 endala ga 100,000/- oluusi n'okusingawo ate ng’ekika kye kimu.\nEnjawukana mu nnywa y’amafuta mu bidduka eva ku bintu eby'enjawulo ebisinga nga byetooloolera ku bulamu bwayo n'envuga ya ddereeva.\nJoseph Mutumba makanika wa mmotoka e Katwe mu Kampala agamba nti, yingini ya mmotoka gy’ekoma okubeera enfu oba ng'eruddewo okukolebwa saaviisi nga woyiro tatambula bulungi kino kigivaako okunywa amafuta agasukkiridde kw’ago ge yandinywedde.\nMu mbeera y’emu pulaaga za yingini bwe ziba nga zinafuye nga tezookya bulungi mafuta agaba gagenda mu mmotoka nakyo kivaako mmotoka okupipira oluusi n'okufulumya ekikka emebega kiba kitegeeza nti mmotoka eyo anyway nnyo.\nAte ne ‘ggiyabookisi bw’eba tekyusa ggiya bulungi nga bwe zirina okutambula naddala mu mmotoka eza ‘otomatiki’ kino kiba kitegeeza nti erina okunywa amafuta mangi kuba eremera mu ggiya ez'amaanyi ne we kitandyetaagisizza.\nEnvuga ya ddereeva omuli abayiga ng'alwawo okukyusa ggiya n'alemera mu ggiya nnene ate ebiseera ebimu n'alinnya omuliro ogwamaanyi wadde tekyetaagisa amafutaa gagenda mangi ddaala.\nYe Gilbert Assi akulira kkampuni y'amafuta eya Shell era nga mukugu mu by'amafuta agamba nti buli mmotoka lw’eteekebwamu amafuta amakyamu kiba kitegeeza nti gagenda kugootaanya ebyuma byayo naddala kumpyuta egatambuza n'ekiddira kwe kugawuuta obuwuusi.\nAyongerako nti, woyiro wa yingini ssaako n'owa ggiyabookisi biteekwa okuba nga bya mutindo okusobozesa mmotoka okutambula nga yeetadde nga ne ggiya zikyuka buli lwe kyetaagisa naddala kw’ezo eza otomatiki.\nEBIRALA EBIVAAKO OKUNYWA NNYO\nObucaafu bw'ekyangwe ekisengejja empewo eyingira mu yingini nabwo bukosa entambula ya mmotoka n’obungi bw’amafuta g’erina okunywa.\nMmotoka okugitikka ekiyitiriddde kino kitegeeza nti yingini ekozesa amaanyi maangi mu lukinnya obusozi oba mu ntambula yaayo yonna wadde terinnya kasozi.\nEmisinde egiyitiridde nga mulimu n'okulinnya omuliro gwa mmotoka n'amaanyi mu kusimbula nga buli mmotoka bw’esukka emisinde egya kkirommita 60 buli ssaawa kiba kitegeeza nti erina okunywa ku mafuta.\nMmotoka okugissaako empewa ya AC kiba kitegeeza nti, yingini yaayo eba eyongeramu ku maanyi g’ekozesa ng'etambula n’amafuta gaba galina okweyongerako.\nEzimu ku yingini za mmotoka ziba nnene okusinga kuzinnaazo nga kitegeeza nti ez’amaanyi zirina okunywa ku mafuta agawerako okusinga ku za yingini entono.


Okulonda 2011 Kugumaaza Baganda – Bazzukulu B.B. – ababaka\nHome Topic Okulonda 2011 Kugumaaza Baganda – Bazzukulu B.B.\nOkulonda 2011 Kugumaaza Baganda – Bazzukulu B.B.\nHome › Forums › Meeting Greeting & News Reports › Bazzukulu Ba Buganda Intl /Kingdom Grassroots › Okulonda 2011 Kugumaaza Baganda – Bazzukulu B.B.\nJune 28, 2010 at 9:23 pm #18018\nKatikkiro wa Buganda\nOwek J B Walusimbi\nOmulamwa:Temuguumaaza Baganda, okulonda kutunywereza bunywereza mu buwambe\nMuvuddeyo ne mukubiriza Abaganda okwesimbawo era ne mubakubiriza n’okwewandiisa okulonda mbu basobole okukozesa obululu bwabwe balonde, mbu, abakulembeze abawagira ebya Buganda era abasobola okufunira Buganda Federo n’ebyayo ebirala. Lwaki muguumaaza Obuganda? Lwaki muwaayo obuyinza bwa Buganda okwesalirawo?\nAbangereza mu myaka gy’ataano baakakaatika enkola y’okulonda eya ‘ky’abanji’ ku Buganda ng’akakwakkulizo k’okuzza Ssekabaka Muteesa II gwe baali bawaηηangusizza mu 1953. Akakwakkulizo ako baakayisa mu kye baatuuma era kyetukyayita “endagaano ye Namirembe eya 1955”. Ebyatuviiramu tetulina kubyerabira. Okulonda okwaddirira kwazuukusa embiranye z’eddiini wakati w’Abapolotesitante n’Abakatuliki ekyaleetera Abaganda Abakatuliki abaawangulwa mu kulonda kw’obwa Katikkiro okufuuka abalabe ba Buganda abaasimbira Buganda ekkuuli okulaba nti efiirwa obutongole bwayo. Wakati wa 1955 ne 1962, Abaganda ng’okulonda kubaawuddemu Abakatuliki abeekolamu n’ekibiina ky’obufuzi n’abapolotesitante abaali bawangudde obwakatikkiro e Mmengo baamala amaanyi gaabwe gonna nga beerwanyisa. Kulw’okuwangulagana baasaddaaka n’obwetwaze bwa Buganda, Abakatuliki bwe beegatta ku balabe ba Buganda okusalawo ebisanyaawo Buganda ate n’Abapolotesitante nabo ne basembeza Obote olw’okwagala okuwangula Abakatuliki mu kibiina kyabwe ekya DP. Ebyaava mu kino nakati by’ebikyatukaabya amaziga. Lwaki twefuula abeerabidde gyetuva? Lwaki tetuyigira ku bitutuuseeko?\nOmuzungu yawugula Abaganda okuva ku bwetwaze nga yeeyambisa akakuubagano ako era ng’ayita mu kulonda n’atuzza mu mivuyo n’obutaliimu bwa Uganda. Weewaawo Ssekabaka Muteesa II yali amutebuse n’agaana Abaganda okwetaba mu kulonda kwa 1961, (ekyasobozesa Buganda okufunayoko ku byoya by’enswa naye era olwessuubi ly’obuwulize bwa Baganda mu kukuba akalulu, nga bwe mulagira kati Abaganda, Buganda yamira eddobo ly’abazungu n’edda mu butaliimu era obufuusa bwa Uganda.\nMu 1961-62, Abaganda baali bakyalina ensa n’olwekyo baasobola ekitakyaddamu kusoboka bwe baakuba akalulu mu kitole nga bayise mu KY, ne bawangula, naye Obuwanguzi bwetwaggyamu bwatutuusaawa?\nAbaganda baakuba obululu mu 1981 ne babuwa muganda munnaabwe Paul Kawanga Ssemwogerere, naye baayambibwaki? Buganda yafunamu mu kulonda kwa 1981? Obutaliimu bw’olutalo lw’e Bulemeezi bwe mwagala Buganda eddemu?!\nOlwaleero abatali Baganda bebasinga obungi mu Buganda, ate nga tukimanyi nti okuva mu myaka gy’enkaaga obukyayi ku Buganda buzze busigibwa mu Banna Yuganda ne busomesebwa ne mu masomero. Olwaleero entekateeka ssinziggu zikoleddwa okusiga n’okufukirira embiranye ey’amaanyi wakati w’Abaganda n’abatali Baganda abali mu Buganda n’ebweeru wayo, nga n’abantu ababadde mu Buganda entende emyaka n’emyaka, kati bagguddewo olutalo ku Buganda, nga ne Kabaka takkirizibwa kugenda mu masaza ga Buganda gye batudde.\nAbaganda bonna ne bwe basalawo ne bakuba akalulu kaabwe wamu tebasobola kuwangula kubanga batono nnyo ku balala abatabaagaliza.\nNe bwe kiba nti ekyewuunyo kibaddewo ababaka ba palamenti abava mu Buganda bonna abalondeddwa ne bawagira ebya Buganda; benkana ki ku babaka abava mu bitundu bya Uganda ebirala abawunyirwa ebya Buganda ziizi?\nYe bwe mugamba nti mugenda kuwagira abaneesimbawo abamanyi okwogera ensonga za Buganda obulungi, kipimo ki kye munaakozesa okubamanya n’okubeesiga? Olwo Abaganda be munaaba temuwagidde munaaba mubasindiseewa?\nOkulonda tekulina kye kusobola kugasa Buganda. Mukimanyi bulungi nti Buganda ejja kuwangulwa mu buli ngeri yonna. Terina nkizo yonna mu nteekateeka y’okulonda kubanga beevuganya nabo beeba nnanyini kulonda n’okutegekebwa kwakwo.Be bakutegeka, be bakukubiriza, be babala obululu ate be babulangirira.\nKirabika nga ekigendererwa kyammwe kuwaayo Buganda, kubanga Buganda bwe yeetaba mu kulonda mu butongole, n’ewangulwa, byonna ebirisalibwawo abaliba bawangudde okulonda okwo bijja kuba nga mu mateeka bikakata ku Buganda nga terina w’ebigaanira. Buganda bwe yeetaba mu kulonda mu butongole egenda kuba ekkirizza nti ebyaayo bisalibweewo abaliba bawangudde okulonda okwo.\nLeka tukimanye, tukitegeere era tukikkirize nti Buganda entonde etambulira ku butonde bwayo ate Uganda empange obupanzi etambulira ku bupanzi ng’okukuba obululu. N’olwekyo Buganda teyinza era teriyinza kuganyulwa mu bupanzipanzi. Ky’ova olaba ng’okuviira ddala obululu lwe bwaleetebwa Omukolooni mu gy’ataano, Buganda terina mulundi gwe yali eganyuddwa okuggyako okugwa mu Bizibu ebigyegezaamu okugisaanyaawo.\nKisaanye kijjukirwe nti Olukiiko lwa Buganda olutongole mu 1966 lwayisa ekiteeso ekigoba gavumenti ya Uganda mu Buganda olw’okumenyawo endagaano ya 1962, eyali egatta Buganda ku Uganda kyeyagalire. Okuva olwo gavumenti ya Uganda yeekakaatika bwekakaatisi ku Buganda mu ngeri ya Kiriisamaanyi ekimenya amateeka g’ensi yonna. Okutuusa nga Buganda mu butongole emenyeewo ekirangiriro ky’olukiiko lwa Buganda ekyo ekyagoba gavumenti ya Uganda ku ttaka lya Buganda, gavumenti ya Uganda efuga Buganda mu bumenyi bw’amateeka era Buganda bwewaaba mu kooti y’ensi yonna, Uganda esobola okukakibwa okuddiza Buganda obwetwaaze bwaayo.\nAbeebitiibwa b’e Mmengo, kirabika ng’ekigendererwa kyammwe gavumenti ya Uganda kye yabatuma, kwe kuguumaaza Abaganda, mbu, ebya Buganda bigenda kugonjoolwa nga tuyise mu kulonda kwa 2011, olwo mu kukola ekyo mwefuule abakiikirira Buganda mulabise Buganda ng’eyeetabye mu kulonda okwo mu butongole, n’olwekyo, mulabise Buganda ng’emenyeewo ekirangiriro ekyagoba gavumenti ya Uganda ku ttaka lya Buganda era kitegeeze nti Buganda eri mu Uganda kyeyagalire (teri mu buwambe); ekyo kiggyewo ensonga Omuganda yenna gy’asobola okusinziirako okuwaabira gavumenti ya Uganda mu kooti y’ensi yonna ku lw’okufunira Buganda Obwetwaaze.\nEkigendererwa kino mukiruddeko nnyo nga kikyabalemye okutuukiriza. Mwasooka kwagala kukiyisa mu Charter, bwe yalemwa, ne mutegeka kukiyisa mu Regional Tier. Obuganda bwe bwagigaana, mwe ne mukama wammwe pulezidenti-gavana mukoze binji okukaka Ssabasajja Kabaka akozese omukono gwe ku lwa Buganda amenyewo ekirangiriro kya 1966 nga muyita mu kye mwatuuma okuteesa.\nKati ekkubo mu lizudde mu kulonda kwa 2011.!!!\nBwe muba temulina kigendererwa kibi ku Buganda, obudde tebunnayita.\nMukomye okukola ebirabisa Buganda ng’eyokwetaba(mu butongole) mu kulonda kwa Uganda okwa 2011 oba okulonda kwonna okulala okutegekeddwa Uganda. Abakungu abaagala okwesimbawo balekulire emirimu gya Kabaka beetabe mu kulonda okwo ku lwabwe ng’abantu so ssi ng’abasimbiddwaawo oba abatumiddwa Buganda. Bwe muba temusobola kuyamba Baganda butawaayo dembe lyabwe kwesalirawo na kwefuga nga bayita mu kiguumaaza w’okukuba obululu, mubaleke babwetabemu olw’emmundu eyabateekebwaako, so si mwe kubakulembera kubatwalamu.\nAwangaale Ssaabasajja Kabaka\nM . Jjunju Kamulali


Bukedde Online - Pulezidenti Museveni ne Kagame bagenda kuddamu okusisinkana ku by'obutakkaanya\nAbali ba 'kamutambuzaddembe' bakyekoze ku Royal Gardens\nMusajja ki ono azinisa Nantongo amazina ga...\nPULEZIDENTI Museveni ne munne Paul Kagame enkya ku Lwokusatu basuubirwa okuddamu okusisinkana mu Angola mu lukung’aana oluyinza okuyamba amawanga gombi okutuuka ku okumalawo obutakkaanya obwatuusa ne Rwanda okuggala ensalo zaayo ne Uganda\nPULEZIDENTI Museveni ne munne Paul Kagame enkya ku Lwokusatu basuubirwa okuddamu okusisinkana mu Angola mu lukung'aana oluyinza okuyamba amawanga gombi okutuuka ku okumalawo obutakkaanya obwatuusa ne Rwanda okuggala ensalo zaayo ne Uganda.\nRwanda yaggala ensalo zaayo ne Uganda mu February 2019 n'egaana ebyamaguzi bya Uganda okuyingirayo . Yagenda maaso n'okugaana bannansi baayo okuddamu okujja mu Uganda ng'egamba nti batulugunyizibwa era bangi bali mu makomera.\nRwanda erumiriza Uganda okubudamya abantu abagisekeeterera era nti eddobonkanya ebyenfuna bya Rwanda.\nBino Uganda ezze ebyegaana n'egamba nti ssi bituufu n'egamba nti bannansi ba Rwanda abakwatibwa baba bamenye amateeka ga Uganda.\nWabula emikutu gy'amawulire egitali gimu nga gyesigama ku kuwandiiko ekyafulumiziddwa Pulezidenti wa Angola , João Lourenço gyategeezezza nti Pulezidenti Museveni , ne Kagame nga bali wamu ne Felix Tshisekedi owa Congo baabadde bagenda kusisinkana mu Angola enkya ku Lwokusatu mu lukiiko olusuubirwa okuyamba Uganda okutuuka ku kukkaanya ne Rwanda.\nEnsisinkano eno egenda kwetabwamu abakulembeze ba Congo Tshisekedi ne Pulezidenti wa Angola Joao Lourenco eyawoma omutwe mu kutabaganya abakulu bombi.\nEnsisinkano y'enkya eddiridde okusisinkana kw'abakulu bano okwaliwo nga July 12, nga kwali mu lukiiko olwayitibwa Pulezidenti wa Angola Lourenco nga lwetabwamu ne Pulezidenti wa Congo Tshisekedi .\nOlukiiko luno (olwa July) lwagendererwamu okumalawo obutakkaanya bw'amawanga Uganda ne Rwanda era nga lwayogera ku byokwerinda n'okunyweza emirembe n'enkolagana y'amawanga gano ana.\nOmwogezi wa Pulezidenti Museveni, Don Wanyama yategeezezza olupapula lwa New Vision nti Pulezidenti Museveni kituufu agenda mu lukiiko e Luanda mu Angola kyokka n'agamba nti takakasa oba eby'okukkaanya wakati wa Uganda ne Rwanda binaateesebwako oba nedda.\nKagame Museveni baakusisinkana\nMuseveni akubagizza aba famire y'owa FDC eyafiiridde mu 'Togikwatako' e Rukungiri n'obukadde 10\nAbavubuka mweyambise kompyuta okwetandikirawo emirimu - Kadaga\nAbasibe abakaddiye e Luzira basaba M7 kisonyiwo\nLwaki Premio yange etambula yeesika?


Bukedde Online - Ebisoomooza ku mitendera egy’enjawulo mu bufumbo n’engeri y’okubivvuunuka\nEbisoomooza ku mitendera egy’enjawulo mu bufumbo n’engeri y’okubivvuunuka\nKarungi nzaalira omusika tweyanjule\nLwaki abasajja abamu tebaagala mbeerera?...\nABAMU basala magezi ga kubuvaamu, sso ng’oyo atannabufuna asiiba asaba n’okwegayirira Lugaba amufunire omutuufu.\nBano baabadde mu kifo ekisanyukirwamu mu Kampala gye buvuddeko nga beewaamu.\nAbabulimu abamu babuwanda lulusu olw’okusoomoozebwa kwe babusanzeemu, ate ababunoonya beesunga ddi lwe babuyingira, olw’essanyu lye basuubira okubusangamu. Obwo bwe bufumbo.\nAbakkiririza mu Kristo bakimanyi nti obufumbo bukulu, era bwawandiikibwa ne mu Bayibuli mu ndagaano empya n’enkadde.\nEra y’ensonga lwaki wadde oluusi bubaamu ebirumira, obufumbo tebusuubirwa kuggwaawo. Ate era n’okusoomoozebwa okubulimu tekusuubirwa kuggwaawo.\nKino kitegeeza ki? Kitegeeza nti ggwe abulimu n’asuubira okubufuna oteekeddwa okwesiba n’onywera okusobola okubutambuza.\nOluusi ekiremesa abantu okuwangaalira mu bufumbo bwe butamanya kiki ekisuubirwa ku buli mutendera gw’obufumbo.\nRebecca Masagazi 40, ow’e Lungujja Kitunzi agamba nti wadde omusajja gw’abeera naye si wa mpeta, naye amulinamu abaana babiri.\nAgamba nti; “Ebbanga lye maze ne baze nfunye okusoomoozebwa okw’enjawulo nga nkufunira mu mitendera, kyokka ne ηηuma okutuusa bwe yafuuka omuntu abeereka naye.\nBwe yanteeka mu maka ge, twatadika okubeera ffenna mu mukwano omusuffu era oluvannyuma lw’emyaka ebiri, nafuna olubuto lw’omwana waffe asooka.\nWano munnange we yasalirawo okuggyayo emize gye gyonna, omwali okuyomba, obutampuliriza, wabula olw’okuba nali mmwagala nasalawo mbigumire.\nEkyo bwe kyaggwa ate n’agattako okukola ebbuba nga buli gw’andaba naye amunjagaza.\nOlumu ng’azira n’emmeere, n’annangira nga bwe mpeeruuse, ng’awaka takyayagala kubeerawo amaka n’agandekera naye nga nkanya kuguma n’okusaba n’obutalaalaasa bitukwatako.\nKyokka ng’obugumiikiriza bwe butuusa ku lyengedde, omwami yagenda adda yekka mu mbeera ze ηηenda okulaba eby’oku -yomba abivuddeko, azzeemu okunnyingiza mu pulaani ze anneebuuzaako, bwe tutyo nga tuddawo mpolampola n’okutuusa kati omwami n’atereera. Kati emyaka giweze 15 wabula ssinga saaguma nandinobedde ku etaano.\nMicheal Dumba Ssaabafumbo w’essaza lye Kampala, ne Marion Nakagiri Sekiziyivu omuwandiisi w’ekitongole ekitwala ensonga z’a bafumbo bagamba nti abafumbo bwe bamaliriza okukuba ebirayiro mu bufumbo balowooza nti buwedde, so nga baba boolekedde okuyita mu mitendera gy’obufumbo egibaamu ebiwonvu n’ebikko.\nBuli mutendera gubaamu okusoomoozebwa era abamu bakoma ku gusooka.\nGuno gubaawo okuva abaagalana we basalirawo okubeera bonna nga guyinza okumala emyaka ebiri. Wano we wabeera omukwano ogw’ekimmemmette.\nEssanyu liba lingi olw’ebingi ebisanyusa ebikolebwamu ng’okweyita amannya agawaana, okutambula wamu, okutona ebirabo ne kalonda omulala.\nKyokka wadde gulimu essanyu, abafumbo waliwo ebintu bye balina okusuubira okubasoomooza ku mutendera guno, omuli:\n Omusajja suubira ensaasaanya okweyongera kuba kati ababadde bakuyambako mu bintu ebimu omuwala gy’abadde abeera avuddeyo ggwe omuvunaanyizibwako.\nMusuubire abantu abakyabatawaanya ku njuyi zombi. Okugeza wabaawo ababa bakyakuba amasimu be mwalekawo (ba ‘EX) ababeera batannakkiriza.\nOlina okutandika okukola emirimu egimu gy’obadde tokola. Okugeza, omuwala bw’oba obadde ojja ewa muganzi wo ng’osanga engoye ze ddobbi yazoozezza, manya nti ogenda kutandika okuzooza ate bwe muba emmere mubadde mulya ngule, manya nti okufumba kuyingiddewo.\nKu mutendera guno era w’olabira obuze munno bwe yakukweka, omuli okuyomba, obunafu, obucaafu n’obulala. Ku mutendera guno abamu we bakoma olw’obuze buno nga balaba tebajja kubusobola. Wabula era abagusukka bangi ne bagenda mu gw’okubiri.\nGuno gwe mutendera ogw’okukula okuva mu bantu ababiri, era wano erinnya ly’amaka we litandikira okuvaayo. Mufuna abantu ababeegattako gamba ng’abaana be muzaala, abeηηanda, abakozi n’abalala. Guno guba mutendera gwa kutuukiriza bye mubadde mwesuubiza.\nMu mutendera guno, omukwano gw’ekimmemmette gutandika okusalika, essanyu ne likendeera olw’okusoomoozebwa okutera okubaawo omuli;\nOmuwendo gw’abantu be mubeera nabo gweyongera. Okugeza abaana abazaaliddwa n’eηηanda babeegattako, ekitegeeza nti n’ensaasaanya yeeyongera.\n Abawi b’amagezi bajja mu mukwano gwammwe. Olumu abafumbo bwe bataba na ddiini, okweraguza kutandika, omusajja bamuwa amagezi oluusi agaba amakyamu, ate nga n’omukazi waliwo abamuwa amagezi agatali malungi.\nKu mutendera guno buli omu alwana okuba omutuufu.\nEndabika ya munno gy’oli ekyuka, okugeza omusajja atandika okulaba omukyala ng’atamusaana olw’ebbeere eriba liyonkebwa omwana nga litandise okugwa era n’obwenzi emirundi egimu wano we buyingirira mu maka naddala ku ludda lw’abasajja.\nEkikolwa ky’okwerowoozako kitandika mu bufumbo, buli omu alaba alina okubaako ky’akola yekka.\nOmukyala atandika okufuna endowooza y’okuzimba akayumba ke kuba alaba obufumbo buyuuga n’omwami atandika okwagala okugula ebibye.\nObutakkaanya oluusi bulemesa obufumbo okutojjera.\nGuno guba mutendera gwa kwenaazaako nnaku gye muyiseemu mu mutendera ogw’okubiri n’ogusooka era ebimu ku biyamba okuzza essanyu ebibeerawo mu mutendera guno bye bino wammanga.\nAbaana be muzadde bakula ne bafuuka olujegere olubagatta n’obwetaavu bw’okubeera ewamu nabo.\nOkuteesa kutandika okukomawo, buli omu n’amanya obuvunaanyizibwa bwe, olwo ne mutandika okuteeka ebigendererwa byammwe mu bikolwa.\n Mu mutendera guno mubamu ebintu eby’enjawulo ebikolebwa ng’okukuza ennaku ez’enjawulo okugeza Valentayini, amazaalibwa gammwe, wamu n’okweyungibwako emikwano emituufu era egyammwe mwembi.\nOkusoomoozebwa okutera okubaawo mu mutendera guno mulimu;\nAbaana abaazaalibwa ebbali wano we batera okujjira mu maka. Abaana bano batera kufunibwa mu mutendera ogwokubiri, omusajja w’alabira omukazi ng’atakyamusaana ne yeeyiiyaako ebbali gy’azaalira abaana.\nWatera okubaawo enkyukakyuka mu byenfuna, okugeza omu ku bafumbo nga takyakola, akola n’atandika okumuyisaamu amaaso.\nObusobozi mu nkola y’ebintu bukyuka. Okugeza wano endwadde nga sukaali ne puleesa zizuuka ku munno oba mwembi era mwesanga ng’ensonga z’obuliri muyinza okuba nga temukyazeeyunira nnyo.\nGuno gutwalibwa nti gwe mutendera ogusembayo oba guyite omutendera gw’okukulana. Guno gwogerwako ng’omutendera gw’ebirungi oba amakungula.\nMu mutendera guno abafumbo we baddirayo mu mukwano ogwasooka era nga buli omu ayagala okuba munne waali. Bwe muba mwazaala abaana, guba mutendera gwa kulabirirwa.\nOkusoomooza okubaamu tekutera kuba kungi mu bafumbo mpozzi okufuna entondo n’oluusi okulwalalwala olw’omubiri okunafuwa.\nENGERI GYE MUYITA MU KUSOOMOOZEBWA\nMarion Nakagiri agamba nti olw’okuba omuntu muba mwasalawo okubeera mwenna mu bulungi ne mu bubi, bwe wabaawo okuyuuga mu bufumbo mulina kulwana okusigala awamu nga muteekawo obugumiikiriza era buli omu n’alwana okutuukiriza obuvunaanyizibwa bwe n’okugolola ensobi nga muli wamu kuba obufumbo kitegeeza kubeera bumu mu byonna bye mukola.\nNakagiri era agamba nti buli bufumbo nga tebunnatandika wabaawo abakulu ababeera balambika abafumbo okugeza bwe buba bwa ddiini, abafumbo balina okujjukira ebyo bye baalagaana n’ebyababuulirirwa ne babyekwatako okuyita mu muyaga gwonna.


Bukedde Online - Okulima ennyaanya ku musana kunfunira kiralu\nOkulima ennyaanya ku musana kunfunira kiralu\nAbakambwe b'emmundu balumbye essundiro ly'amafuta e Kamuli ne batta 2\nAbagambibwa okubba ente etabbika basattizz...\nLima ennyaanya mu kyeya lw'ojja okufunamu. Mu budde nga buno omuntu awaayo obudde bwe n'alima ennyaanya ye yekka asobola okufuna eky'enkizo mu bulimi n'alema kubwevuma....\nJulius Mwesigwa omulimi w'ennyaanya ku kyalo kyamanyoli mu bukomero Town council agamba nti, mu budde obw'omusana mw'asimbira ennyaanya ze nga teri mulimi mulala yenna asimbye olw'okuba nti buli omu atya okuteekamu ate n'emirimu emingi egyetaagisa okukola okusobola okukuza ennyaanya y'omusana.\nNewankubadde ng'abalimi abasinga tutya omusana naye nakizuula nti wano we wali omukisa okulima n'ofunamu. Mu budde buno nnina ennyaanya ezitandika okwengera nazisimba buli muntu agamba nti hhenda kufiirwa olw'okuba enkuba yali eweddeyo naye nga nkimanyi nti ndi mu kibalo era kati bookisi egula wakati wa 370,000/- ne 450,000/-. Bwe nnoga bokisi ssatu mba nnina 1,000,000/- ate nga bansaze ku nnimiro ekintu ky'otasobola kufuna mu biseera by'enkuba.\nNg'oggyeko ezitandika okwengera era nnina n'ennimiro endala bbiri ze nsimbye mu kasana. Kye nakola nayiwa bbeedi ne nzizimbako ekiyumba ekitakkiriza musana kutuuka ku ndokwa zange olwo ne nfukirira emisana n'olweggulo okutuusa bwe zaakula ne nzisimba. Okukuza enNyaANya mu musana Okusobola okukuza ennyaanya zino endokwa nzisimba lwaggulo ng'enjuba egudde.\nMu kusimba tusimba bwe tufukirira ate mba nasaze dda endagala nga buli ketusimba tukabikako akalagala ketuba tumenye. Kino tukikola okuziyiza omusana oguyinza okutta endokwa. ekyo bwe kiggwa ate tukwata essanja ne tubikka bulungi ekitundu ekiwedde okusimba okusobola okukuuma amazzi mu ttaka ennyaanya yaffe esobole okukula. Ng'ennimiro yonna ewedde okusimba era nga n'okubikka kuwedde buli ku makya nze n'abantu bange tukeera okufukirira ennimiro ate n'olweggulo bwe tutyo.\nEbirungi by'okulima ku musana Newankubadde nga ku bantu abasinga kirabika ng'okulima ku musana kijjudde obuzibu naye nze kye nsinga okwenyumirizaamu.\nEbirime ng'ennyaanya bw'ozirima ku musana we zituukira oba weeramula ng'abasuubuzi bakunoonya bunoonya era bakusanga ku musiri olwo ne weeramula. Ennyaanya ku musana teyetaaga ddagala era okufuuyira kuba kutono ate n'ekigimusa sikyamaanyi nga by'okozesa ku nkuba kubanga ku nkuba buli lw'etonnya olina okufuuyira eddagala ly'ebiwuka ate n'endwadde endala ziba nnyingi.\nOkulima ennyaanya ku musana kunfunira kiralu Mwesigwa ng'ali mu musiri gw'ennyaanya z'alima mu musana. Engeri gye weeteekateekamu okulima ennyaanya ku musana Zimba ekiyumba w'onoosimba nnasale.\nOlina okubeera n'ekifo w'oyinzaokutereka amazzi agawera okumpi n'ennimiro, wano osobola okusima ekinnya oba n'okozesa amapipa agawerako. Ofuna abakozi abawera abanaakuyamba mu kufukirira. Olina okutegeka by'onoobikkisa ng'essanja lye lisinga okukola obulungi naye bw'oba tolirina ofuna essubi nalyo likola\nObutamanya luyimba lwa ggwanga kintiisa okwegatta\nBakutte abatunda sosegi eziyiseeko\nBaza ennyaanya y'ekyeya y'efuna


Bukedde Online - Biibino ebitawaanya abavubuka ku bawala embeerera\nMukyala wange wa matama manene\nBukedde ampadde omusajja alina omukwano ss...\nBULI muvubuka bwatuuka mu myaka egy’okufuna omwagalwa, afuba okulaba ng’afuna oyo atali muyaaye oba bwe bassa ekimu era ng’ebimu ku bintu kw’osobola okulabira omuwala atali muyaaye kwe kumusanga nga teyeegatangako na muntu yenna.\nSalima Nakitto; Nze muganda wange bw’aηηamba nti omuwala gwe yafunye mbeerera sikirinaako buzibu ne bye boogera mbiraba ng’omuntu by’osobola okukolako. Okugeza abamu batya endwadde naye nga kino bw’ataba siriimu, endwedde endala ziwona.\nOmuwala oyo aba ayitibwa embeerera mu lulimi olwangu era mu bantu abamu atwalibwa nga wa kitiibwa kyokka wadde kiri bwekityo, abamu naddala abavubuka ennaku zino bagamba nti tebaagala kwegatta na muwala nga gwe mulundi gwe ogusoose okwegatta olw’ensonga zino wamanga.\n1 Tebasalawo oba okusalawo kwabwe kuba kwa kibogwe: Omuwala yenna ekimu ku bintu by’asobola okukola okwesalirawo ng’omuntu era buli kiseera aba wa jjuuzi ate nga bangi tebakyalina budde bwebyo bwatyo n’asalawo okwesonyiwa omuwala embeerera.\n2 Omuwala oyo atwalibwa ng’alina emitendeera gye yabuuka: Mu buvubuka wabaawo ebintu abawala bye bayitamu ng’omubiri gubanja era nga kya butonde g’okugeza ng’okuzannya obuzannyo bwa maama ne taata, okwagala ku balenzi ab’enjawulo naddala mu myaka gy’ekivubuka. Mu biseera bino kiba kitegeeza ku bamu nti omuwala w’alina okugyirako embuzi ye naye bw’ebaako aba yabuuka ebintu ng’ebyo era aba n’emikisa mingi okubikolera mu bufumbo ekitiisa abavubuka oba abasajja ne babalekawo.\n3 Bazadde baabwe be babasalirawo: Abawala abamu ab’engeri eno, ekibaleetera okuba nga bakyali mbeerera ku myaka egyo, tebava bazadde baabwe ku lusegere era bafugibwa okukamala. Era ne bw’omuwasa ng’omutadde mu maka, omukadde amuzaala ajja kuba nga y’asalawo buli kimu omuwala ky’alina okukola.\n4 Babeera n’olugezigezi: Ebiseera ebisinga omuwala okulwawo okufuna omulenzi gwe yeegatta naye, kiba kitegeeza oluma aba alina obukwakkulizo bungi bw’ateeka ku baba baagala okwegatta naye nga kino omuwala ateeberezebwa okuba n’olugezigezi era baba batya nti ayinza okulutwala ne mu bufumbo n’akumalako emirembe.\n5 Baba bayiga mu nsonga z’ekisenge: Buli muvubuka awulira ng’ayagala afune omuwala amanyi obulungi ensonga z’omu kisenge. Kale abawala bano abakyali embeerera, baba tebamanyi nsonga zino ate n’abavubuka abamu tebaagala bya kusomesa era ekivaamu omuvubuka bw’amanya nti omuntu teyeegattangako ayinza okumuddukako.\n6 Balumya abavubuka mu kwegatta. Omuwala bwaba teyeegattangako, aba n’akabubi ku bitundu bye ebyekyama, kale okukaggyako, kitwala obudde bungi ekitawaanya abavubuka. Ekirala omuwala ono aba akyali mufunda, era omuvubuka aba alina okukola ekkubo ekintu abavubuka kye bagamba nti kibalumya ne batuuka n’okunuubuka obusajja bwabwe. Kino kyongera n’emisa gyabwe okufuna endwadde ez’enjawulo.\n7 Baba tebeeguya: Abawala abamu nga mbeerera bamanyi nti kibeera kya bbeeyi era bakozesa omukisa guno okujooga abasajja ababa babawasizza ekibaleetera okubakoowa.\n8 Emikisa gy’okwendera mu bufumbo giba waggulu: Ssenga Olw’okuba omuwala ono ebintu aba abitandise bukulu, aba ayagala yeesasuze n’ebbanga lye yasubwa n’okuvumbula omulenzi byatamuwa ekivaamu kuba kutandika kwenda. Kino kitiisa abavubuka okwagala abawala abakyali embeerera nga bagamba nti ebintu bw’abiyiga, obuwoomi bw’abyo obukulu takutta.\n9 Eby’obuwangwa. Abavubuka abamu bakulidde mu bya buwangwa oba ne bazadde baabwe nga bamanyi eby’obuwanggwa nga bababuulira nti waliwo by’olina okukola ssinga obeera gwe oggyeko omuwala embuzi ye ebintu abamu bye batayagala kutuukiriza era ekiddirira kwe kwesamba abawala bano.\n10 Abamu bw’omuggyako embuzi akukyawa. Olw’obulumi obungi omuwala bw’ayitamu nga bamuggyako embuzi, ate ekifo ky’okwagala omulenzi, omutima gumukyawa bukyayi nga kino kireetera abavubuka nabo obutayagala kutawaana kuba baba balowooza nti balala be bagenda okukifunamu.\nKansala Florence Nakato omukugu mu nsonga z’amaka n’abavubuka e Nakulabye agamba nti wadde ng’ensonga ezo abavubuka baziwa waggulu naye omuwala alina embuzi, aba wa kitiibwa nga buli muvubuka yandibadde amwegomba okumufuna era batya lwa butamanya.\nAgamba nti kituufu wabeerawo obuzibu, abavubuka abaganza abawala bano okubayigiriza naye ekyo tekikulemesa kufuna kintu kye weesabuukululidde nga kyandibadde kirungi omuvubuka bw’aba asanze omuwala ng’ono n’akolagana n’abantu abamusingako wabula n’atamudduka kuba ayinza okufi irwa ebirungi ebimulimu.


Bukedde Online - KCCA FC esiitaanye okuwangula Hippos mu gw'okwegezaamu\nMuseveni adduukiridde Cranes n'obukadde 300 mu gwa Burkina Faso\nCranes egenze Burkina Faso: Micho awaga\nBAMUSAAYIMUTO aba ‘Hippos’ - ttiimu y’eggwanga eyabali wansi w’emyaka 20 bakamudde KCCA FC akatuuyo mu gw’okwegezaamu n'esitaana okubaggyako obuwanguzi.\nSulaiman Akinyemi owa KCCA FC (wakati) ng'attunka ne Sophas Kaweke (ku kkono) ne Emmanuel Olinga aba ttiimu y'eggwanga ey'abali wansi w'emyaka 20 egenda okuzannnya Rwanda wiikendi ejja mu z'okusunsulamu za Africa. (STEPHEN MAYAMBA)\nMike Mutebi atendeka KCCA FC katono ebikya bimwereege ng’afalaasira abazannyi be okuokumya okuzannyisa ekyejo ng’alaba ttiimu ye eyolekedde okuswazibwa abalenzi ba Hippos abeetegekera ogw’okusunsulamu mu za Africa ne Rwanda wiikendi ejja.\nHippos y'esooka okukyala. Yafesi Mubiru ne Joseph Ssemujju be batebeedde Hippos ggoolo zaayo mu kitundu ekisooka ng’omupiira gwakatandika olwo KCCA FC ne yeerwanako okunoonya ggoolo ebbiri okuyunga n’oluvannyuma ebbiri ezawangudde omuzaanyo.\nMuzamiru Mutyaba, Jackson Nunda, Sulaiman Akinyemi ne Geofrey Ssempa be baateebedde KCCA FC wabula Mutebi n'asigala nga ssi mumativu n’abazannyi be bwe yategeezezza oluvannyuma lw’omupiira nti bagira beeyibala ajja kubasalako bategeera nti ye takolagana na bazannyi ba ssemugayaavu.\nNCS bagidduukiridde n'ebiyamba bannabyamizannyo okwewala obuvune\nBannayuganda musabire Cranes - Geoffrey Massa\nOmuzungu asitukiddemu ku bizibu bya Bannakatwe\nPoliisi eragidde ab'oku Kaleerwe okwewandiisa


Ow'emyaka 34 atalabanga ku Kitaawe. Anyonyola ennaku gy'ayitamu. - Watchdog Uganda\n‘OBULAMU bunkaluubiridde olw’okubeera mu nsi nga simanyi kitange. Ku myaka 34 gye nnina, sirabanga ku kitange era kino kinsuza nkulungutana.’ Bw’atyo Sunday Francis atatuumwanga ku linnya lya kika bw’alajana\nSunday nga emirimu gye agikolera mu Shawuriyaako mu Kampala anyonyola bwati,Nazalibwa mu 1984 ku kyalo Obooro, mu ggombolola y’e Ndogwa mu disitulikiti y’e Kabale. Mmange ye Austine Bakiremeka, 54.\nMaama yatuzaala abaana bangi mu taata gwe yafumbirwa era nali mmanyi nti ye kitange. Bwe nagenda nkula, taata ono yatandika okumpisa obubi nga kw’atadde okunnangira nga bwe siri mwana we n’ahhaana n’okusoma.\nBwe natuuka mu P.6 eby’okusoma nabivaako ne ntandika okulunda ente za kkojja wange era yeyandeeta e Kampala.\nEbbanga lyonna lye mmaze ne maama simuwulirangako ng’ayogera ku kitange wadde ab’ekika kyange. Kino kyantiisa era bwe nagenda nkula ne nfuna obuvumu obumubuuza kyokka okwandibadde okunziramu, yakambuwala n’ambuuza kye mmwagaza.\nOlumu nabuuza bakkojja oba bo bamumanyi ne banziramu nti maama yagaana okumubalaga ate nabo batya okubimubuuza kubanga abayombesa mu busungu obungi.\nMAAMA YAKOOWA TAATA\nEnnaku zino maama bwe mmubuuza kitange anziramu nti, oyo tayagala kumuwuliza yadde okumwogerako kubanga yamuleetera ennaku gy’alifa teyeerabidde.\nAgamba nti bwe njogera ku taata aba awulira ayagala ettaka limumire era tayagala kumanya.\nBwe nabuuliriza ennyo, waliwo omukyala gwe mmanyiiko erya Sarah nga musuubuzi mu Kampala eyambuulidde ebikwata ku kitange.\nYagambye nti, ye (Sarah) yali akola bwayaaya ne mmange mu maka ga Polof. Arnest Beyalaze eyali omusomesa mu yunivasite y’e Makerere nga kati yagenda mu Amerika.\nYantegeezezza nti, maama olubuto yalufuna ku muyizi w’e Makerere era awo we byakoma kuba teyaddamu kumuwuliza ate nga teyamubuulira gy’azaalibwa.\nNti bakamaabe bwe baamanya nti ali lubuto, baamuzzaayo e Kabaale n’abeera ewa ssengaawe okutuusa lwe yanzaala ne mmufuukira ekizibu n’okutuusa kati.\nKati njagala kuwasa naye njagala kusooka kuzuula kika kyange kuba waliwo we nafuna omukyala naye ab’ewaabwe bwe bambuuza abanzaala nga sibamanyi ne bamugaana okunfumbirwa, era ne kimpisa bubi nnyo.\nAte nga nange ntya nti bwe ndiwasa omukyala nambuuza ssezaala we gy’ali, nnaamuddamu ki? Bo abazzukulu bwe banaayagala okulaba ku jjajjaabwe n’akola ntya! kale bynna binnumya omutwe.\nNdi musuubuzi era emirimu gyange gibadde gitambula bulungi. Nkubira abakyala mwenna omulanga, bw’oba tonnaganza musajja, sooka omanye gy’asibuka kubanga kino nze kye kinbonyaabonyezza n’enkoowa.\nPreviousDFCU searching for new MD to replace Juma\nNextCourt orders Makerere University to reinstate Stella Nyanzi


Bukedde Online - Ab'e Mityana babanguddwa ku kugoba obwavu\nAb'e Mityana babanguddwa ku kugoba obwavu\nKikungwe aweze okulwanyisa Lukwago singa takomya kutabula DP\nAbaana temubalaga butambi bwa buseegu - Bp...\nABAKUGU mu byobulimi n’obulunzi bawadde abalimi b’omu disitulikiti y’e Mityana ne Mubende obukodyo obugenda okubayamba okweggya mu bwavu. Abalimi baasomeseddwa abakugu abenjawulo nga baakuhhaanidde mu New High Hotel e Mityana.\nOmuwi w’amagezi owa pulezidenti ku nsonga z’obulimi, Peterson Nyombi yasoose kwennyamira olw’abantu abagujudde ettaka mu kitundu kino ne kizibuwaza okulima ebirime mu bungi.\nNyombi yagambye nti abalimi kati bateekeddwa okwettanira okulima ebirime ebiteetaaga ttaka ddene n’abawa amagezi okutandika okulunda, kugattirize ku bye balima.\nAbalimi era baalabuddwa okukomya okutandika okulima ekintu kyonna nga tebamaze kubala bwe kifuna. Yabagambye nti ng’abasuubuzi bwe babala buli ssente gye bakozesa, n’abalimi balina okukikoppa, kibayambe okwewala okufiirizibwa.\nAbantu abeetoolodde ennyanja Wamala, baaweereddwa amagezi okutandika okujjumbira okulima, kuba kati ebyennyanja biweddemu olw’envuba embi nga kino kijja kukendeeza ku mujjuzo oguli ku nnyanja.\nPatrick Iga, eyasinga mu mpaka z’omulimi asinga ezitegekebwa kkampuni ya Vision Group efulumya ne Bukedde, yalabudde nti ng’omulimi tannalima asooke kwebuuza ekirime ky’alima, engeri gye bakirimamu, awali akatale kaakyo n’ekiseera ekituufu kye balina okulimiramu.\nIga yalabudde abalimi buli omu okubeera n’ekirime kye bamumanyiddemu n’okufuba okulimira ku mutindo era mu bungi.\nYawabudde abalimi okukozesa omukisa gw’okuba okumpi ne Kampala nga n’abalimi bangi tebakyayagala kulima babaguze bye balima.\nIga era yakuutidde abalimi okunoonya okumanya bongere ku mutindo kwe balimira era yasabye okukomya okulima ebintu byokka bye baakula balaba. Yabakuutidde okusooka okuweza emmere mu maka okusobola okugaggawala.\nAkulira ebyobulimi mu disitulikiti y’e Mityana, Godfrey Seruwagi yakubirizza abalimi okukomya omuze gw’okutundira ebirime ku musiri, kuba babadondola ne bafiirwa. Ssentebe wa disitulikiti y’e Mubende, Francis Kibuuka Amooti agamba nti mu kiseera kino disitulikiti eno yeefubiridde ku kukola makubo abantu mwe basobola okutambuliza ebirime. Yennyamidde olw’abantu abangi abali mu byalo, kyokka ne batalima mmere wabula okugula engule.\nAb’e Mityana babanguddwa ku kugoba obwavu\nOmunigeria avunaanibwa ogw'obufere bamuzzizzaayo e Luzira


Bukedde Online - Bannakampala mukomewo mukole tewajja kubaawo butambanguko - Magye\nBannakampala mukomewo mukole tewajja kubaawo butambanguko - Magye\nAMAGYE gagumizza abantu abakolera mu Kampala nti tewali ajja kutabangula mirembe wadde bizinensi zaabwe noolwekyo bakomewo bakole.\nOmwogezi w'ekibinja ekisooka ekyamagye, Maj Bilal Katamba yagambye nti abantu abaagenda mu byalo okulonda babadde bakyatidde okudda e Kampala okukola olw'ebigambo ebiyintingana nti Kampala tali bulungi.\nKatamba yagambye nti okuva ku lunaku lw'okulonda wabaddewo ababadde batambuza ebigambo nti Kampala essaawa yonna atabanguka kye yagambye nti si kituufu kubanga ebyokwerinda binywezeddwa bulungi.\nYayongeddeko nti amagye, poliisi n'abebyokwerinda ebirala abali mu Kamapla tebagenda kuvaamu kati era bakuubeeramu okumala ebbanga eritali ggere noolwekyo abantu bakomewo bakole kubanga obukuumi weebuli.\nBano nga bali wamu n'abakakiiko k'ebyokulonda baalambudde Kampala ne bakakasa n'ebitundu ebiriraanyewo okwekeneenya embeera era baakakasizza nti embeera nnungi abantu baddembe okudda ku mirimu gyabwe okukola.\n'Bannange temunkwata si sikyali wa mutawaana n'alokoka'\nKkansala Kasaato attottodde eby'okukwatibwa\nEkisaawe kya KCCA FC kyakuwemmenta buwumbi\nOkugenda kwa Giggs kujja kukosa Mourinho\nFergie awaanye omutendesi wa Sheffield United\nEnsonga 5 ezifuludde Man City ya Guardiola


Omukyala atabukidde bba lwa kulemwa kumutuusa ku ntikko lwa waaya Omukyala atabukidde bba lwa kulemwa kumutuusa ku ntikko lwa waaya\nAKIMUKOZE! Omukyala atabukidde bba lwa kulemwa kumutuusa ku ntikko lwa waaya ntono, omusajja akigadde mu sitayiro\nOmukyala atabukidde bba lwa kulemwa kumutuusa ku ntikko lwa waaya ntono, omusajja akigadde mu sitayiro wakati mu maziga.\nEntiisa ebuutikidde abatuuze ku kyalo Sseguku- Katale ku luguudo lwe Ntebbe e Kajjansi mu disitulikiti y’e Wakiso, ssemaka bw’asse mukyala we.\nSsemaka ategerekeseeko erya Bbaale akutte effumu nafumitafumita mukyala we Nalusiba Harriet era abatuuze bageenze okutuuka okutaasa, ng’omukyala agudde mu nnyumba mu kitaba ky’omusaayi nga z’embuyaga ezikunta.\nSsemaka Bbaale avudde mu nnyumba okwagala okudduka wabula asanze abatuuze, bajjudde ebweru w’ennyumba era amangu ddala akutte ejjambiya neyesala obulago olw’okutya abatuuze okumugajambula.\nBbaale agudde wansi nga yekutte ku bulago era omusaayi gufuuye okutuusa lw’afudde.\nWabula omu ku batuuze agaanye okwatuukiriza amannya ge, agamba nti omusajja abadde akooye omukyala okumulangira nga bw’ali omunafu mu nsonga z’omu kisenge nga n’obusajja busukkiridde oba obutono.\nMungeri y’emu omusajja abadde alumiriza mukyala we okubaliga nti yafuna abasajja abalala, abalina ‘Work’ abayinza okumusanyusa ku nsonga z’okusinda omukwano.\nAte Najjuma omu ku batuuze agamba nti Bbaale ne mukyala we baludde nga balina obutakaanya era omukyala abadde mu ntekateeka okunoba.\nLuke Owoyesigyire, amyuka omwogezi wa Poliisi mu Kampala n’emirirwano, agamba nti okunoonyereza kulaga nti omukyala yakutte omwana namutwala mu kyalo ku pasika nga tewali kukaanya, ekivuddeko okulwanagana n’okwetta.\nOwoyesigyire agamba nti emirambo gitwaliddwa mu ddwaaliro ekkulu e Mulago okwekebejjebwa nga ne Poliisi bw’enoonyereza ekivuddeko okwetta.\nPoliisi ekutte abantu basatu (3) ku misango gy’okutta omukyala Daphne Malemo ali mu gy’obukulu 60 abadde omutuuze ku kyalo Busoba mu ggoombolola y’e Busoba mu disitulikiti y’e Mbale ku misango gy’obutemu.\nOkusinzira ku mwogezi wa Poliisi mu kitundu ekyo, Rogers Taitika, abakwattiddwa agaanye okwatuukiriza amannya gaabwe nga kiyinza okutaataganya okunoonyereza kwabwe n’okuwa omukisa abalala okudduka.\nMungeri y’emu Taitika agambye nti, okunoonyereza kulaga nti omugenzi yatemeddwa ebiso emirundi egiwera bwe yabadde afulumyeko mu nnyumba era omulambo gwe gwasangiddwa mu kitaba ky’omusaayi.\nAbakwate, batwalidde ku kitebe kya Poliisi e Mbale ku misango gy’okutta omuntu era okunoonyereza kugenda mu maaso.\nEbikwata ku mawulire amalala https://www.facebook.com/GalaxyFm1002/videos/967479103994072\nAnti ku ntikko


Bukedde Online - Obunkenke bweyongedde e Congo nga balinda okulangirira akalulu k'Obwapulezidenti\nObunkenke bweyongedde e Congo nga balinda okulangirira akalulu k'Obwapulezidenti\nAbeekalakaasa e Sudan balaalise abawagira...\nPoliisi y'e Nansana etubidde n'abaana abaabula...\nOBUNKENKE bweyongedde mu DR Congo nga balindirira akakiiko k’ebyokulonda okulangirira ebyavudde mu kulonda.\nWe bwazibidde eggulo nga tebannaba kutegeeza lunaku lutuufu lwe bagenda kulangirira.\nBaabadde basuubira kulangirira omuwanguzi mu kalulu kano ku ku Ssande, kyokka ku Lwomukaaga nga wabulayo ssaawa busaawa olunaku lwa Ssande lutuuke, abakulira akakiiko ne bategeeza nti baabadde baakakuhhaanyaako makkati ku bye basuubira, ekiyinza okuzibuwaza okulangirira ebyavudde mu kulonda.\nAkulira akakiiko, Corneille Nangaa n’ategeeza nti babisuubira wiiki eno kyokka teyawadde lunaku lutuufu.\nAbaavuganyizza mu kalulu kano baabadde 21 kyokka kuliko basatu abatunuuliddwa okuvaako omuwanguzi. Bano kuliko Pulezidenti Joseph Kabila gwe yasimbawo; Emmanuel Ramazani Shadary n’abali ku ludda oluvuganya okuli Felix Tshisekedi ne Martin Fayulu.\nEklezia katolika wiiki ewedde yatuuzizza olukuhhaana lw’abamawulire ne bategeeza nti baateekawo abatunuulizi ababadde balondoola okulonda kuno kyokka okusinziira ku bye bazudde, omuwanguzi yeeyoleka dda ne bakubiriza gavumenti by’ekola ebikole mu mazima erangirire omutuufu.\nWiiki ewedde Amerika yasindise amagye gaayo okukuuma bannansi baayo n’ebintu eby’omugaso bye balina mu Dr. Congo.\nOlw’embeera eriwo abamu ku bannansi bafulumye Congo ne baddukira mu mawanga ag’omuliraano nga Rwanda ne Uganda.


Bukedde Online - Emery atadde abazannyi 7 ku katale\nPogba abotodde ekyama\nAmateeka gabalemesezza empaka\nEmery, ayagala kuggumiza ttiimu ye sizoni ejja era agamba nti abamu ku bazannyi b’alina, tebajja kumukolera k'abatunde agule abalala.\nUNAI Emery, atendeka Arsenal atadde abazannyi 7 ku katale n'ategeeza ttiimu ezibaagala, okubagula.\nEmery, eyasikira Arsene Wenger ku butendesi bwa ttiimu eno sizoni ewedde, ayagala kuggumiza ttiimu ye sizoni ejja era agamba nti abamu ku bazannyi b'alina, tebajja kumukolera kwe kwagala okubatunda olwo afunemu ensimbi ezinaakugula abazannyi b'ayagala.\nGw'asoosezza ku lukalala ye Shkodran Mustafi, omu ku bazannyi abaazannye amanyanga nga bakubwa Crystal Palace (3-2) ku wiikendi era n'abakungu baayo bagamba nti bukya agulwa mu Valnecia ku nsimbi obukadde bwa pawundi 35, tannazza magoba.\nMu bazannyi abalala b'ayagala waakiri okuwaanyisaamu kwe kuli ne ssita wa ttiimu eno; Mesut Ozil ne Henrikh Mkhitaryan kyokka ng'era abanaayagala okugula Mohamed Elneny ne Carl Jenkinson nabo abaaniriza. Mu balala b'atunda kuliko Calum Chambers ne David Ospina be yali yayazika ttiimu endala.\nOlusirika ndukole ntya?\nOlusirika ndukole ntya? Mpulira mbikooye!\nOlusirika luleetera amaka okusasika


Bukedde Online - ‘Emyala egiyita mu katale e Wankulukuku gitusibyeko endwadde’\n‘Emyala egiyita mu katale e Wankulukuku gitusibyeko endwadde’\nEbbaluwa ya Beti Kamya etabudde bakansala...\nAbasomesa b'e Kyambogo basula nga nte!\nAdded 6th February 2018\nABASUUBUZI mu katale k’e Wankulukuku balaajanidde KCCA n’abakulembeze ku mitendera egy’enjawulo, okubayamba ku kizibu ky’emyala egiyita mu katale kano kuba micaafu egileetedde abamu okulwalanga!\nOmwala omucaafu oguyita mu katale wakati abasuubuzi bagwemulugunyako.\nBya VIVIEN NAKITENDE\nBaabadde mu lukiiko mwe baasisinkanidde bakansala ababakiikirira ku lukiiko lwa KCCA ne bategeeza nti, akatale kano kalimu emyala esatu egikayitamu eminene ekikaleetedde okubeera akacaafu ennyo.\n“Mu budde bw’enkuba abantu abasula mu Kabowa bata kaabuyonjo zaabwe olwo kazambi n’aggweera mu katale,” omusuubuzi omu bwe yalaajanye. Ruth Nakayaga omusuubuzi mu katale kano agamba; “Wadde tufuba okukuuma obuyonjo, naye emyala gitufuula abacaafu.\nAbamu tulina abaana kati enkuba bw’etonnya babeera mu bulabe kubanga buli we bazannyira wabaawo kazambi.\nEnsowera zijjula mu katale ate ne zibuukira ku byamaguzi mu midaala gyaffe, ekigoba bakasitooma mu katale.\nKansala Nakabugo ng’aliko by’annyonnyola mu katale e Wankulukuku.\nTusabaa KCCA etuyambe ku kizibu ky’emyala mu naye tuli bubi.” Emmanuel Mwiru ssentebe w’akatale kano, ye yagugumbudde abamu ku basuubuzi b’agambye nti nabo bakoze kinene okusiba embeera embi mu katale.\nYagambye nti abamu bagezaako okulwanyisa obukulembeze bwe nga baagala okulemeza kasasiro mu katale, balage nti ssentebe alemeddwa era takola.\n“Abasuubuzi abamu tebaagala kusasula ssente za kasasiro, abamu ne bwe ndeeta ebimotoka ebimuyoola bamukweka mu midaala gyabwe ne bamala ne bamumansa mu katale, balowoozese abantu n’abakulembeze nti, nze sikola.”\nFaridah Nakabugo kansala omukazi akiikirira Lubaga South, Ismail Ddamba Kisuze akiikiriria Lubaga III, Haji Rashid Kibirige owa Lubaga II ne Umar Kafeero owa Makindye II.\nNakabugo yasabye abasuubuzi okwekolamu omulimu kubanga ensonga ya kasasiro KCCA tekyamusomba olwa Bbanka y’ensi yonna eyali ewomye omutwe mu kusomba kasasiro ku bwereere okubiggyamu enta.\nDdamba Kisuze yasabye abasuubuzi okwekolamu ebibiina by’enkulaakulana kubanga KCCA yafunye ssente obukadde 800 ez’okugabira ebibiina by’obwegassi.\nMinisita Kasolo awabudde abavubuka ku mivuyo\nEngeri Kitatta eyali omwetissi w'emigugu bw'afuuse bbereeje\nEbifo awali emmere ku bbeeyi ensaamusaamu babigobye mu Kampala\nEbifo 10 ebisinga okuba eby’obulabe mu Lubaga


Grace Ssemakula obwa Ndugwa yabwejjeko, yavunaanye Bazzukulu kumwogerera nti akooye takyasobola « BugandaWatch\nComments Off on Grace Ssemakula obwa Ndugwa yabwejjeko, yavunaanye Bazzukulu kumwogerera nti akooye takyasobola\nBaganda Clans, Buganda, Culture, Events, Headlines, News, People, Society\nbaganda, buganda, clan, fraud, grace, jjajja, kabaka, lugave, mutebi, ndugwa, news, nsowole, ronald, semakula, Uganda\nNga 29 December 2017, Mw. Grace Ssemakula Musoke Kasepeewo, abadde amanyiddwa ng’omukulu w’ekika ky’Olugave okuva mu 1986, yalangilira nti alekulidde obwa Ndugwa. Ssemakula yategeeza abamu ku bakulu b’emituba mu kika ky’Olugave abaali mu lukungaana lwe yayita mu maaka ge, nti ekifo ky’obwa Ndugwa yali akivuddemu, “olw’Abazzukulu abasusse okunjogelera nga bwesikyasobola kuddukanya kika.”\nMu lunkungaana lwelumu, olwatuula e Kibuye, Kampala mu Kyaddondo, Mw. Ssemakula yalonda era nalangirira nti Mw. Fred Katende Kyekango, akulira Omutuba gwa Kasana ye Ndugwa omujja, amudidde mu bigere.\nWadde Kabaka Mutebi, abakungu e Mengo, awamu n’Abaganda bangi abensonga bamaze emyaka mingi nga batwaala Grace Ssemakula nga Ndugwa omutuufu, abeddira Olugave bangi, omuli n’abakulu ba masiga, bazze bakimuteekako nti yalya nsowole. Batuuka n’okumuwabira mu Mbuga ya Kisekwa nalemwa okunnyonyola engeri gyeyafuukamu Ndugwa (Soma: Lugave Clan members and Bataka boycott Grace Ssemakula ceremony).\nGrace Semakula watuukidde okuta obwa Ndugwa nga takyasobola na kugenda ku butaka bwa kika e Katende mu Mawokota.\nMu lunkungaana lwelumu olwa 29 December 2017, Semakula yakwasa gweyalonda okuba Ndugwa omujja omuggo gweyayita BUBUBU (mbu ekitegeeza “Bukozi, Bumalirivu, Bwesigwa”), nagattako nti, “Omugo guno nasazeewo okugufuula Ddamula omusibuka obuyinza bw’Ekika era nga buli an’alyanga obwa Ndugwa anagukwasibwanga ng’akabonero k’obuyinza.”\nAbakulu b’amasiga n’emituba abawerako bwebawulidde ekikolwa kya Grace Ssemakula eky’okulonda Ndugwa omujja mu nkola ya nnakyemalira, bakiwakanyizza nnyo era nebakiyita bujulizi nti ddala tamanyi byafaayo na nkola ya kika ky’Olugave entuufu.”\nOmutaka omu yategezezza BugandaWatch nti, “Omwami oyo okwelondera Ndugwa omujja, bujulizi obukakasa nti ddala yalya nsowole kubanga tategeera Nnono yaffe byelambika ku kulondebwa kwa Ndugwa. Mu Nnono y’ekika kyaffe, okulondebwa kwa Ndugwa kwetabwaamu emituba emilangira gyonna era kubaamu n’okwebuuza ku bataka abenjawulo mu kika. Grace kyeyakoze tetuli betegefu ku kiwa kitiibwa era tujja kutuula ate tutereeze emivuyo gyatulekedde, nga tugoberera Ennono y’ekika kyaffe.”\nKu ky’okutekaawo Ddamula w’Olugave, Omutaka yasese nga tanaddamu nti, “Omuganda omutuufu ow’emyaka kumpi 80, ate nga mukulu wa kika, yandibadde ategeera bulungi amakulu g’omuggo Ddamula Kabaka gwakwaasa Katikkiro. Era ekirowoozo ky’Omutaka omukulu w’ekika mu Buganda okukwasibwa omukopi Ddamula ey’enkula yonna tewali gyeyandikiggye.”


Bukedde Online - Eyali minisita Kisamba Mugerwa afudde Corona\nEyali minisita Kisamba Mugerwa afudde Corona\nAbaffamire bategeezezza nti Kisamba Mugerwa eyaliko minisita, omukugu mu byobulimi, ebyenfuna, ebyobufuzi eyakulirako ekitongole ekigatta ebibiiba ebiwola n'okutera ensimbi ekya Uganda Microfinance Support Centre afudde leero olweggulo mu ddwaaliro e Mulago gye yatwaliddwa ng'alemeddwa okussa .\nMugerwa yalabibwako wiiki ewedde ku yunivaasite e Makerere ku ttendekero lya Makerere University College of Agricultural and Environmental Sciences (CAES) n'asaba gavumenti okwongera ssente yunivaasite eno eyongere okunoonyereza.\nMugerwa yakulirako ekitongole ekiteekerateekera eggwanga ekya National Planning Authority (NPA).\nMugerwa yazaalibwa nga July 5, 1945, mu Ssaza ye Baamunanika mu disitulikiti y'e Luweero . Yasomera mu Muyembe Tree Nursery School in Baamunanika n'agenda e Wampeewo Junior Primary School. N'adda e Mukono Bishop's Senior Secondary School gye yamalira S.4. Haaya yagisomera Kololo High School in Kololo, gye yafunira Dipulooma.\nMu 1968 yeegatta ku Makerere College kati efuuka Makerere University, gye yakuguka mu byobulimi gye yafunura ddiguli esooka mu byobulimi, n'afuna eyookubiri n'eyookusatu.\nIn 1980, yeesimbawo okukiikirira disitulikiti y'e Luweero South East ku kaada ya DP era n'akubwa amasasi mu mukono. Yakiikirira ekitundu kino okuva 1980 okutuuka 1985.\nNational Resistance Movement (NRM) bwe yatuuka mu buyinza mu 1986, Kisamba Mugerwa ye ssentebe wa LCV ow'e Luweero eyasooka okulondebwa mu 1986 to 1991. Oluvannyuma yalondebwa ku bubaka bwa palamenti n'akiikirira Bamunanika mu 1991.\nYaweerezaako nga minisita mu bifo ebyebjawulo; minisita owa guno na guli mu offiisi ya Katikkiro wa gavumenti, minisita omubeezi ow'ebyensimbi n'okuteekerateera eggwanga, minisita avunaanyizibwa ku byobulimi n'obuvubi omulimu gwe yavaako mu 2004 ng'afunye omulimu wabweru w'eggwanga.\n"Nava mu byobufuzi mu 2004 nga ndi mumativu kubanga ebiruubirirwa byange byatuukiririra. Nnali njagala nnyo okulaba Uganda ey'emirembe nga tusobola okwetaba mu kulonda okw'amazima n'obwenkanya," Mugerwa bwe yategeeza.\nWafiiridde nga ye cansala wa Ndejje University.\nSisinkana Nabbi Bitira Namagoye "Agaba" emikisa